ΠΕΡΙΕΧΟΜΕΝΑ

|  |  |
| --- | --- |
| Α. Ερωτήσεις εισαγωγής | 2-3 |
| Β. ΚΕΙΜΕΝΑ: Αρχικοί χρόνοι ρημάτων, ετυμολογικά, μετάφραση, ασκήσεις | 4-33 |
| ΚΕΙΜΕΝΟ 1 | 4-5 |
| ΚΕΙΜΕΝΟ 2 | 6-7 |
| ΚΕΙΜΕΝΟ 3 | 8-9 |
| ΚΕΙΜΕΝΟ 4 | 10-11 |
| ΚΕΙΜΕΝΟ 5 | 12-13 |
| ΚΕΙΜΕΝΟ 6 | 14-15 |
| ΚΕΙΜΕΝΟ 7 | 16-17 |
| ΚΕΙΜΕΝΟ 8 | 18-19 |
| ΚΕΙΜΕΝΟ 9 | 20-21 |
| ΚΕΙΜΕΝΟ 10 | 22-23 |
| ΚΕΙΜΕΝΟ 11 | 24-25 |
| ΚΕΙΜΕΝΟ 12 | 26-27 |
| ΚΕΙΜΕΝΟ 13 | 28-29 |
| ΚΕΙΜΕΝΟ 14 | 30-31 |
| ΚΕΙΜΕΝΟ 15 | 32-33 |
| Γ. Ασκήσεις ετυμολογίας | 34-37 |
| Στερεότυπες Λατινικές φράσεις | 38-39 |
| Ασκήσεις στις στερεότυπες φράσεις | 39-41 |
| Δ. ΓΡΑΜΜΑΤΙΚΗ |  |
| Πίνακας καταλήξεων των ουσιαστικών | 42 |
| Γένος των ουσιαστικών της τρίτης κλίσης | 43 |
| Οριστική όλων των συζυγιών | 44 |
| Το ρήμα capio | 45 |
| Ε. ΣΥΝΤΑΚΤΙΚΟ |  |
| Βασικοί όροι της πρότασης: Υποκείμενο – Αντικείμενο – Κατηγορούμενο | 46 |
| Απαρέμφατο | 47-48 |
| Αυτοπάθεια – Αλληλοπάθεια | 49-50 |
| Πλάγιες πτώσεις | 51 |
| Οι πιο συχνοί εμπρόθετοι προσδιορισμοί | 52 |
| Μετατροπή ενεργητικής σύνταξης σε παθητική σύνταξη και παθητικής σύνταξης σε ενεργητική | 53 |

Α. ΕΡΩΤΗΣΕΙΣ ΕΙΣΑΓΩΓΗΣ σελ. 11-20

1. Η λατινική γλώσσα: σε ποια γλωσσική οικογένεια ανήκει και σε ποια περιοχή μιλιόταν;

2. Πού οφείλονται οι ομοιότητες της λατινικής γλώσσας με την ελληνική;

3. Ποιο θεωρείται το πρώτο έργο της ρωμαϊκής λογοτεχνίας; Ποιος είναι ο συγγραφέας του και ποια η σημασία του;

4. Σε ποιες περιόδους διαιρείται η ρωμαϊκή λογοτεχνία;

5. Η λατινική γλώσσα και γραμματεία θεωρείται ότι βρίσκεται σε στενή συνάφεια με την ελληνική γλώσσα και γραμματεία. Με ποια στοιχεία μπορεί να υποστηριχθεί η άποψη αυτή;

6. Με ποιες διαδικασίες προσεγγίζουν οι Ρωμαίοι λογοτέχνες τα λογοτεχνικά τους πρότυπα;

7. Τι αποτέλεσμα είχε το γεγονός ότι η μεγάλη ανάπτυξη της ρωμαϊκής λογοτεχνίας άρχισε στα ελληνιστικά χρόνια; Ποια ήταν η ιδιομορφία της ανάπτυξης των λογοτεχνικών ειδών στη Ρώμη σε σύγκριση με ό,τι συνέβη στην Ελλάδα;

8. Κατά την προκλασική εποχή πώς αντιμετωπίζεται από τους Ρωμαίους ο ελληνικός πολιτισμός;

9. Ποιο είναι το πρώτο λογοτεχνικό είδος που ωριμάζει στη Ρώμη και ποια είναι τα πρότυπά του; 10. Ποιοι είναι οι πιο γνωστοί Ρωμαίοι κωμωδιογράφοι και πώς τους αντιμετώπισε η Δύση;

11. Από πού κυρίως αντλεί τη θεματολογία της η ρωμαϊκή τραγωδία και γιατί;

12. Μέχρι τη σύνθεση της «Αινειάδας» του Βεργιλίου ποιο έργο θεωρούσαν οι Ρωμαίοι ως το «εθνικό» τους έπος;

13. Πώς θα μπορούσαμε να ορίσουμε το λογοτεχνικό είδος «σάτιρα»;

14. Πώς ονομάζεται το αρχαιότερο πεζό λατινικό έργο που σώζεται; Ποιος είναι ο συγγραφέας του και ποιο το περιεχόμενό του;

15. Κατά την κλασική εποχή ποια είναι η πολιτική κατάσταση στη Ρώμη και πώς αυτή επηρεάζει τη λογοτεχνία;

16. Ποια είναι τα χαρακτηριστικά των ρωμαϊκών λογοτεχνικών έργων της κλασικής εποχής;

17. Κικέρων: με ποια είδη ασχολήθηκε και ποια ήταν τα λογοτεχνικά χαρακτηριστικά των έργων του;

18. Ποιος ιστοριογράφος των χρόνων του Κικέρωνα επιδίδεται στην ιστορική μονογραφία και ποιο είναι το πρότυπό του;

19. Σε ποιο είδος ανήκουν τα έργα του Ιουλίου Καίσαρα και ποιο είναι το κύριο χαρακτηριστικό της γλώσσας του;

20. Ποιος είναι ο πιο γνωστός εκπρόσωπος των «νεωτερικών» ποιητών και ποια είναι η πηγή της έμπνευσής του;

21. Σε ποιο είδος ανήκει το έργο του Λουκρητίου και ποιο είναι το θέμα του;

22. Ποιος είναι ο πιο σημαντικός ιστοριογράφος των αυγούστειων χρόνων; Σε τι εστιάζει το έργο του και ποιες κεντρικές έννοιες το διατρέχουν;

23. Ποιο έργο του Βεργιλίου χαρακτηρίζεται ως το εθνικό έπος των Ρωμαίων και γιατί; Ποια ήταν τα λογοτεχνικά πρότυπα του ποιητή;

24. Ποια ήταν τα λογοτεχνικά πρότυπα από τα οποία επηρεάστηκε ο Οράτιος;

25. Με ποια είδη ποίησης ασχολήθηκε ο Οράτιος;

26. Ποιος είναι ο ποιητής των Μεταμορφώσεων και ποιο είναι το περιεχόμενο του έργου αυτού;

27. Ποια περίοδο καλύπτει το ιστοριογραφικό έργο του Τίτου Λίβιου και ποια τα βασικά χαρακτηριστικά του;

ΕΡΩΤΗΣΕΙΣ ΚΛΕΙΣΤΟΥ ΤΥΠΟΥ

*Α. Να σημειώσετε αν οι παρακάτω προτάσεις είναι Σωστές ή Λανθασμένες:*

1. Το πρώτο έργο της ρωμαϊκής λογοτεχνίας είναι η Αινειάδα του Βεργιλίου.

2.Οι Ρωμαίοι ακολούθησαν δουλικά τα ελληνικά τους πρότυπα.

3. Η εξέλιξη των λογοτεχνικών ειδών στη ρωμαϊκή λογοτεχνία έχει τα δικά της χαρακτηριστικά: π.χ. πρώτα ωριμάζει η κωμωδία και τελευταίο το έπος.

4. Οι Ρωμαίοι επηρεάζονται ταυτόχρονα από ελληνιστικά, κλασικά και αρχαϊκά ελληνικά πρότυπα.

5. Ο Πλαύτος και ο Τερέντιος έγραψαν τραγωδίες.

6. Στη ρεπουμπλικανική περίοδο ανθεί κυρίως η ποίηση και στην περίοδο του Αυγούστου ακμάζει κυρίως η πεζογραφία.

7. Ο Ιούλιος Καίσαρ διέπρεψε στο είδος των απομνημονευμάτων με ιστορικό περιεχόμενο.

8. Ο Κικέρων μεταξύ άλλων έγραψε και φιλοσοφικά έργα.

9. Ο Βεργίλιος έγραψε το ομηρικού τύπου έπος της Αινειάδας.

10. Ο Σαλλούστιος έγραψε ποίηση σε λυρικά μέτρα.

11. Ο Οράτιος επιδόθηκε στο ρωμαϊκό είδος της σάτιρας.

12. Ο Τίβουλλος έγραψε ελεγειακή ποίηση.

13. Οι Μεταμορφώσεις του Οβιδίου είναι ελεγειακό ποίημα, αφού ο Οβίδιος είναι (και) ελεγειακός ποιητής.

14. Ο Λουκρήτιος έγραψε και ηρωικό έπος, εκτός από φιλοσοφικό.

15. Ο Κάτουλλος έγραψε ηρωική επική ποίηση.

16. Ο Βιτρούβιος έγραψε σε πεζό λόγο έργο για την αρχιτεκτονική.

17. Ο ιστορικός Τίτος Λίβιος παρουσίασε την ιστορική διαδρομή της Ρώμης από την ίδρυσή της ως τις μέρες του σε ποιητικό λόγο.

*Β. Δίνονται ονόματα εκπροσώπων της ρωμαϊκής λογοτεχνίας. Να σημειώσετε στον παρακάτω πίνακα με ποια λογοτεχνικά είδη ασχολήθηκαν (μπορεί ένας λογοτέχνης να έχει ασχοληθεί με περισσότερα από ένα είδος).*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Επιστολο-γραφία | σάτιρα | επική ποίηση | λυρική ποίηση | ελεγειακή ποίηση | Ιστοριο-γραφία | φιλοσοφία | ρητορική | Απομνημο-  νεύματα | Επιστημο-νική λογοτεχνία |
| Οβίδιος |  |  |  |  |  |  |  |  |  |  |
| Λουκρήτιος |  |  |  |  |  |  |  |  |  |  |
| Τίβουλλος |  |  |  |  |  |  |  |  |  |  |
| Βεργίλιος |  |  |  |  |  |  |  |  |  |  |
| Σαλλούστιος Κρίσπος |  |  |  |  |  |  |  |  |  |  |
| Τίτος Λίβιος |  |  |  |  |  |  |  |  |  |  |
| Κικέρων |  |  |  |  |  |  |  |  |  |  |
| Οράτιος |  |  |  |  |  |  |  |  |  |  |
| Κάτουλλος |  |  |  |  |  |  |  |  |  |  |
| Προπέρτιος |  |  |  |  |  |  |  |  |  |  |
| Ιούλιος Καίσαρ |  |  |  |  |  |  |  |  |  |  |
| Βιτρούβιος |  |  |  |  |  |  |  |  |  |  |

# **KΕΙΜΕΝΟ 1: Ο ΕΞΟΡΙΣΤΟΣ ΠΟΙΗΤΗΣ**

Ovidius poēta in terrā Ponticā exulat. Epistulas Rōmam scriptitat. Epistulae plenae querelārum sunt. Rōmam desiderat et fortūnam adversam deplōrat. Narrat de incolis barbaris et de terrā gelidā. Poētam curae et miseriae excruciant. Epistulis contra iniuriam repugnat. Musa est unica amīca poētae.

ΡΗΜΑΤΑ: deploro 1: θρηνώ desidero 1: επιθυμώ excrucio 1: βασανίζω ex(s)ulo 1: είμαι εξόριστος narro 1: αφηγούμαι repugno 1: αντιμάχομαι, ανθίσταμαι scriptito 1: γράφω συχνά

ΕΤΥΜΟΛΟΓΙΚΑ

* poeta ≤ ποιητής (*ποιέω-ῶ*, ποίημα, ποιητικός, ποίηση)
* terra: κυρ. «ξηρά»· *τέρσομαι* = ξεραίνομαι· πρβλ. τερακότα
* Ponticus: υπερπόντιος, ποντοπορία, ποντοπόρος, ποντοπορώ
* epistula ≤ επιστολή (επιστολικός, επιστολογράφος, επιστολογραφία, επιστολογραφικός, επιστολόχαρτο)
* plenus: *πίμπλημι*, πληρώ, πλήρης, πλήθος, πλησμονή, άπληστος, άπλετος, πολύς, πολύπαθος, πολλαπλασιασμός, πλείστος, πλούτος, πλεονασμός, πλειοδοσία· πρβλ. κομπλέ
* sunt, est: *\**esmi > *εἰμί*
* fortuna: πρβλ. φουρτούνα, φουρτουνιασμένος
* adversus (ad +versus) < ad + verto: πρβλ. βέρτιγκο· vs (συντομογραφία του versus = εναντίον)
* incola < in + colo = καλλιεργώ, κατοικώ, λατρεύω· cultura: agri-cultura < ager + cultura
* barbarus ≤ βάρβαρος (πρβλ. βαρ-βαρ) (βαρβαρικός, βαρβαρότητα)
* gelidus < gelo: πρβλ. γέλη, τζελ, ζελέ, (τ)ζελατίνα
* cura: πρβλ. κούρα (= φροντίδα ασθενούς, θεραπευτική αγωγή), κουράρω
* miseria: πρβλ. μιζέρια, μίζερος
* contra: πρβλ. κόντρα
* Musa ≤ Μούσα (μουσείο, μουσειακός, μουσειολογία)
* unicus < unus = ένας
* amica < amo· amabilis, amicitia: πρβλ. αμόρε

ΚΕΙΜΕΝΟ 1: ΜΕΤΑΦΡΑΣΗ

Ο ποιητής Οβίδιος είναι εξόριστος στη γη του Πόντου. Γράφει συχνά επιστολές προς τη Ρώμη. Οι επιστολές είναι γεμάτες παράπονα. Επιθυμεί τη Ρώμη και θρηνεί την κακή (του) τύχη. Διηγείται για τους βάρβαρους κατοίκους και για την παγωμένη γη. Οι έγνοιες και οι δυστυχίες βασανίζουν τον ποιητή. Μάχεται ενάντια στην αδικία με τις επιστολές. Η Μούσα είναι η μοναδική φίλη του ποιητή.

ΚΕΙΜΕΝΟ 1: ΑΣΚΗΣΕΙΣ

1) epistulas, plenae, querelārum: να κλιθούν.

2) desiderat, narrat: να κλιθούν.

3) excruciant: να γραφεί το ίδιο πρόσωπο στον άλλο αριθμό.

4) Epistulis contra iniuriam repugnat: να ξαναγράψετε την πρόταση βάζοντας τις κλιτές λέξεις στον αντίθετο αριθμό από αυτόν που βρίσκονται.

5) Να γραφτούν όλα τα ρήματα του κειμένου στο β΄ ενικό πρόσωπο και στο α΄ και β΄ πληθυντικό πρόσωπο του Ενεστώτα ενεργητικής φωνής.

6) Να κλίνετε το κύριο όνομα Ovidius, αφού συμβουλευτείτε τη Γραμματική σελ. 15 (παρατήρηση 2).

7) Narrat de incolis barbaris et de terrā gelidā: Να εντοπίσετε τους 2 επιθετικούς προσδιορισμούς και να τους αντικαταστήσετε με δευτερεύουσες αναφορικές προτάσεις.

8) Musa est unica amīca poētae : Να μετατρέψετε το ρήμα σε ειδικό απαρέμφατο εξαρτώμενο από το Ovidius narrat…. Να δικαιολογηθεί η πτώση του υποκειμένου του απαρεμφάτου

# **ΚΕΙΜΕΝΟ 2: ΔΙΔΩ ΚΑΙ ΑΙΝΕΙΑΣ**

Aenēas filius Anchīsae est. Patria Aenēae Troia est. Graeci Troiam oppugnant et dolo expugnant. Aenēas cum Anchīsā, cum nato et cum sociis ad Italiam navigat. Sed venti pontum turbant et Aenēan in Africam portant. Ibi Didō regīna novam patriam fundat. Aenēas regīnae insidias Graecōrum renarrat. Regīna Aenēan amat et Aenēas regīnam. Denique Aenēas in Italiam navigat et regīna exspīrat.

ΚΥΡΙΑ ΟΝΟΜΑΤΑ ΜΕ ΙΔΙΑΙΤΕΡΗ ΚΛΙΣΗ

|  |  |  |  |
| --- | --- | --- | --- |
| Nom. | Aene**as** | Anchis**es** | Dido (γ΄ κλίση) |
| Gen. | Aeneae | Anchisae | Didonis και **Didus** |
| Dat. | Aeneae | Anchisae | Didoni και **Dido** |
| Acc. | Aene**an** και Aene**am** | Anchis**en** και Anchisam | **Dido** και Didonem |
| Voc. | Aenea | Anchis**e** και Anchisa | Dido |
| Abl. | Aenea | Anchisa | Didone |

ΡΗΜΑΤΑ: amo 1: αγαπώ, exspiro 1: πεθαίνω, ξεψυχώ, expugno 1: κυριεύω, fundo 1: θεμελιώνω, ιδρύω, navigo 1: πλέω, oppugno 1: πολιορκώ, porto 1: (μετα)φέρω, παρασύρω renarro 1: αφηγούμαι από την αρχή, turbo 1: ταράζω

ΕΤΥΜΟΛΟΓΙΚΑ

* sum, est: *\**esmi > *εἰμί*
* patria ≃ *πατρίς*, πατρίδα, πατήρ, πατέρας, πατερναλισμός, πατρικός
* Graecus > Γραικός
* oppugno (ob + pugno): *πύξ*, πυγμή· πρβλ. μπουνιά (πυγμαχία, πυγμαίος, Πυγμαλίων)
* dolus ≃ δόλος (δόλιος, δολερός)
* natus > natura < nascor ≃ γεννιέμαι < \* gnascor· natus -i· *γί-γvο-μαι*, gi-gno): πρβλ. νατουραλιστής, νατουραλισμός (γένος, γέννηση, απόγονος, γενναιότητα, γνήσιος, νεογνό)
* socius: πρβλ. σοσιαλισμός, σοσιαλιστής [sequor, secundus: πρβλ. σεκόντο (έπομαι, επόμενος, οπαδός, επομένως, συνεπής)]
* navigο: *ναῦς*(ναύτης, νεώριο, νηολόγηση, νηοψία)
* ventus: πρβλ. βεντάλια
* pontus < πόντος (υπερπόντιος, ποντοπορία, ποντοπόρος, ποντοπορώ)
* turbo: πρβλ. τούρμπο, τουρμπίνα· τύρβη (= θόρυβος, ταραχή), τυρβάζω
* regina < rex (= βασιλιάς)· rego (= βασιλεύω), regius, -a, -um (= βασιλικός) > ρήγας, ρηγάτο
* novus ≃ νέος
* fundo: πρβλ. φούντο, φουντάρω
* insidia ≃ ενέδρα: *ἕδρα, ἕζομαι* (= κάθομαι)· (καθέδρα, καθεδρικός)
* exspiro (ex + spiro): πρβλ. σπιρτόζος, σπίρτο

ΚΕΙΜΕΝΟ 2: ΜΕΤΑΦΡΑΣΗ

Ο Αινείας είναι γιος του Αγχίση. Πατρίδα του Αινεία είναι η Τροία. Οι Έλληνες πολιορκούν την Τροία και (την) κυριεύουν με δόλο. Ο Αινείας με τον Αγχίση, με το γιο (του) και με τους συντρόφους (του) πλέει προς την Ιταλία. Αλλά οι άνεμοι ταράζουν τη θάλασσα και παρασύρουν τον Αινεία στην Αφρική. Εκεί η βασίλισσα Διδώ θεμελιώνει μια νέα πατρίδα. Ο Αινείας διηγείται από την αρχή τα τεχνάσματα των Ελλήνων στη Βασίλισσα. Η βασίλισσα ερωτεύεται τον Αινεία και ο Αινείας τη βασίλισσα. Τελικά ο Αινείας πλέει προς την Ιταλία και η βασίλισσα πεθαίνει.

ΚΕΙΜΕΝΟ 2: ΑΣΚΗΣΕΙΣ

1) filius, patria, Graeci, venti, regīna: να κλιθούν.

2) novam patriam: να μεταφερθεί στην ίδια πτώση του άλλου αριθμού.

3) Να γραφτούν όλα τα ρήματα του κειμένου στο α΄ και β΄ πληθυντικό πρόσωπο του Ενεστώτα ενεργητικής φωνής.

4) Να κλιθούν οι συνεκφορές tuus socius και sua miseria (εκτός κειμένου).

5) Regīna Aenēan amat et Aenēas regīnam: να ξαναγράψετε τις δύο προτάσεις αντικαθιστώντας τα υπογραμμισμένα ουσιαστικά με την αντωνυμία ille-illa-illud στο κατάλληλο γένος και αριθμό χωρίς αλλαγή της πτώσης.

6) Aenēas filius Anchīsae est: Να μετατρέψετε το ρήμα σε ειδικό απαρέμφατο εξαρτώμενο από το Scriptor (=ο συγγραφέας) narrat…. (να δοθεί προσοχή στις απαραίτητες αλλαγές που συνοδεύουν την μετατροπή). Να δικαιολογηθεί η πτώση του υποκειμένου του απαρεμφάτου.

7) Graeci Troiam oppugnant et dolo expugnant: αφού χωρίσετε σε προτάσεις την περίοδο (Μονάδες 2), να την ξαναγράψετε τρέποντας τη σύνταξη από ενεργητική σε παθητική.

# **ΚΕΙΜΕΝΟ 3: Η ΠΕΡΙΠΕΤΕΙΑ ΤΗΣ ΑΝΔΡΟΜΕΔΑΣ**

Cēpheus et Cassiope Andromedam filiam habent. Cassiope, superba formā suā, cum Nymphis se comparat. Neptūnus irātus ad oram Aethiopiae urget beluam marīnam, quae incolis nocet. Oraculum incolis respondet: “regia hostia deo placet!” Tum Cēpheus Andromedam ad scopulum adligat; belua ad Andromedam se movet. Repente Perseus calceis pennātis advolat; puellam videt et stupet formā puellae. Perseus hastā beluam delet et Andromedam liberat. Cēpheus, Cassiope et incolae Aethiopiae valde gaudent.

ΚΥΡΙΑ ΟΝΟΜΑΤΑ ΜΕ ΙΔΙΑΙΤΕΡΗ ΚΛΙΣΗ

|  |  |  |  |  |
| --- | --- | --- | --- | --- |
| Nom. | Cepheus | Perseus | Cassiop**e** | Andromeda και Andromed**e** |
| Gen. | Cephei και **Cepheos** | Persei και Perse**os** | Cassiop**es** | Andromedae και Andromed**es** |
| Dat. | Cepheo | Perseo | Cassiopae | Andromedae |
| Acc. | Cepheum και Cephe**a** | Perseum και Perse**a** | Cassiop**en** | Andromedam και Andromeda**n** |
| Voc. | Cephe**u** | Perse**u** | Cassiop**e** | Andromeda και Andromed**e** |
| Abl. | Cepheo | Perseo | Cassiop**e** | Andromeda και Andromed**e** |

# ΡΗΜΑΤΑ: adligo 1: δένω (σε κάτι), advolo 1: καταφθάνω πετώντας, σπεύδω, comparo 1: συγκρίνω, deleo 2: σκοτώνω, gaudeo, gavisus sum, gavisum, gaudēre 2 (ημιαποθετικό): χαίρομαι, habeo, habui, habitum, habēre 2: έχω, libero 1: ελευθερώνω, moveo, movi, motum, movēre 2: κινώ, noceo, nocui, nocitum, nocēre 2: βλάπτω, placeo, placui, placitum, placēre 2: αρέσω, respondeo, respondi, responsum, respondēre 2: απαντώ, stupeo, stupui, -, stupēre 2: θαμπώνομαι, βουβαίνομαι, urgeo, ursi, -, urgēre 2: σπρώχνω, στέλνω, video, vidi, visum, vidēre 2: βλέπω iratus: ρ. irascor, (iratus sum), iratum, irasci 3 (αποθετικό): οργίζομαι

ΕΤΥΜΟΛΟΓΙΚΑ

|  |  |
| --- | --- |
| \* forma: πρβλ. φόρμα φορμαλιστής, φορμαλισμός, φόρμουλα, φορμάρω, φορμάρισμα | \* moveo > motus: πρβλ. μοτέρ, μοτοσικλέτα, μοτίβο, μοτοσακό, μοτοποδήλατο |
| \* Nympha ≤ Νύμφη  \* marinus: πρβλ. Μαρίνα, μαρίνα, μαρινάτα, μαρινάρω | \* calceus: πρβλ. κάλτσα, καλσόν  \* pennatus: πρβλ. πένα |
| \* incola < in + colo = καλλιεργώ, κατοικώ, λατρεύω· cultura: agri-cultura < ager + cultura | \*advolo (ad + volo = πετώ): πρβλ. βόλεϊ, βολέ \*video: *ἰδεῖν* < F*ιδεῖν*· ιδέα, ιδεατός, ιδεολογία, είδος, |
| \* noceo ·nex, necis: *νέκυς*, νεκρός, νεκροτομή | είδωλο· πρβλ. βίντεο, βιντεοκάμερα |
| \* regius ·rex (= βασιλιάς), regina (= βασίλισσα), rego  (= βασιλεύω) > ρήγας, ρηγάτο | \* libero· libertas, libere (επίρρ.), liber, libera, liberum (≃ ελεύθερος): πρβλ. λιμπεραλισμός, λιμπεραλιστής, |
| \* deus: κυρ. «θεός του φωτός»· πρβλ. Ζευς, Διός  \* placeo: πρβλ. πλασέμπο | λίμπερο (= θέση ποδοσφαιριστή)  \* gaudeo: *γηθέω* (= χαίρομαι), *γαῦρος* (= υπερήφανος, |
| \* scopulus < *σκόπελος* | αλαζόνας) |

ΚΕΙΜΕΝΟ 3: ΜΕΤΑΦΡΑΣΗ

Ο Κηφέας και η Κασσιόπη έχουν κόρη την Ανδρομέδα. Η Κασσιόπη περήφανη για την ομορφιά της, συγκρίνει τον εαυτό της με τις Νηρηίδες. Ο Ποσειδώνας οργισμένος στέλνει στην ακτή της Αιθιοπίας θαλάσσιο κήτος, το οποίο αφανίζει τους κατοίκους. Το μαντείο απαντά στους κατοίκους: «βασιλικό σφάγιο αρέσει στο θεό!» Τότε ο Κηφέας δένει την Ανδρομέδα πάνω σε βράχο. Το κήτος κινείται προς την Ανδρομέδα. Ξαφνικά καταφθάνει ο Περσέας πετώντας με τα φτερωτά υποδήματα. Βλέπει την κοπέλα και θαμπώνεται από την ομορφιά της (κοπέλας). Ο Περσέας σκοτώνει το κήτος με το δόρυ και ελευθερώνει την Ανδρομέδα. Ο Κηφέας, η Κασσιόπη και οι κάτοικοι της Αιθιοπίας χαίρονται πάρα πολύ.

ΚΕΙΜΕΝΟ 3: ΑΣΚΗΣΕΙΣ

1) filiam, Neptūnus: να κλιθούν.

2) superba: να γραφτούν οι πλάγιες πτώσεις στο αρσενικό γένος.

3) forma sua: να κλιθεί η συνεκφορά.

4) comparat, urget, nocet: να κλιθούν στον Ενεστώτα ενεργητικής φωνής.

5) regia: να κλιθεί το επίθετο στο αρσενικό και θηλυκό γένος.

6) movet, videt: να γραφτούν τα τρία πληθυντικά πρόσωπα του Ενεστώτα ενεργητικής φωνής.

7) Να εντοπιστούν οι εμπρόθετοι προσδιορισμοί του κειμένου και η συντακτική λειτουργία τους.

8) superba formā suā: Να δηλώσετε το εξωτερικό αναγκαστικό αίτιο με ισοδύναμη έκφραση, χρησιμοποιώντας μια από τις προθέσεις *ob, per ή propter*.

9) se comparat: να δηλωθεί η συντακτική θέση του se (2 μονάδες) και να αναγνωριστεί το είδος της αυτοπάθειας (ευθεία ή πλάγια) (4 μονάδες). Να εντοπίσετε ένα ακόμα σημείο -στο κείμενο α)- όπου η αυτοπάθεια δηλώνεται με τον ίδιο τρόπο.

10) Να βρείτε τη συντακτική λειτουργία των ουσιαστικών που τίθενται σε γενική και αφαιρετική πτώση, συμπληρώνοντας τον παρακάτω πίνακα.

|  |  |
| --- | --- |
| ΟΥΣΙΑΣΤΙΚΟ ΣΕ ΓΕΝΙΚΗ Ή ΑΦΑΙΡΕΤΙΚΗ ΠΤΩΣΗ | ΣΥΝΤΑΚΤΙΚΗ ΛΕΙΤΟΥΡΓΙΑ |
| 1. | είναι ………… στο…………. |
| 2. | είναι ………… στο…………. |
| 3. | είναι ………… στο…………. |
| 4. | είναι ………… στο…………. |
| 5. | είναι ………… στο…………. |
| 6. | είναι ………… στο…………. |

# **ΚΕΙΜΕΝΟ 4: ΤΑ ΗΘΗ ΤΩΝ ΑΡΧΑΙΩΝ ΡΩΜΑΙΩΝ**

Apud antīquos Rōmānos concordia maxima sed avaritia minima erat. Rōmāni in suppliciis deōrum magnifici sed domi parci erant. Iustitiā inter se certābant et patriam curābant. In bello pericula audaciā propulsābant et beneficiis amicitias parābant. Delecti consultābant patriae; eis corpus ex annis infirmum sed ingenium propter sapientiam validum erat.

ΡΗΜΑΤΑ: certo 1: (συν)αγωνίζομαι, consulto 1: φροντίζω για, curo 1: φροντίζω, paro 1: propulso 1: απωθώ, απομακρύνω ετοιμάζω, αποκτώ

ΕΤΥΜΟΛΟΓΙΚΑ:

* antiquus: πρβλ. αντίκα
* concordia (cum + cor, cordis = καρδιά): *τὸ κῆρ*, καρδία, καρδιακός, καρδι(ο)-: ως α΄ συνθετικό
* maximus > μάξιμουμ ·πρβλ. μαξιμαλισμός, μαξιμαλιστής
* minimus > μίνιμουμ ·πρβλ. μινιμαλισμός, μινιμαλιστής, μινιατούρα
* erat, erant < *\**esat, *\**esant: *\**esmi > *εἰμί*
* deus: κυρ. «θεός του φωτός»· πρβλ. Ζευς, Διός
* domi: *δέμω*, δώμα, δωμάτιο, (πολεοδόμος, δομή, δομικός, νεόδμητος, δέμας)
* bellum: πρβλ. ρέμπελος
* periculum:κυρ. «δοκιμασία»· πρβλ. πείρα, πειρατής (πείραμα, πειραχτήρι, πειράζω, πειρασμός, πειραματισμός)
* patria ≃ *πατρίς*, πατρίδα, πατήρ, πατέρας, πατερναλισμός, πατρικός
* curo: πρβλ. κουράρω, κούρα
* propulso: πάλλω, προπέλα
* amicitia < amica < amo ·amabilis: πρβλ. αμόρε
* delecti < deligo (de + lego): λέγω, διαλέγω, λογισμός

ΚΕΙΜΕΝΟ 4: ΜΕΤΑΦΡΑΣΗ

Στους αρχαίους Ρωμαίους υπήρχε/Οι αρχαίοι Ρωμαίοι είχαν πάρα πολύ μεγάλη ομόνοια, αλλά ελάχιστη πλεονεξία. Οι Ρωμαίοι ήταν γενναιόδωροι στη λατρεία των θεών, αλλά οικονόμοι στην ιδιωτική ζωή. Συναγωνίζονταν μεταξύ τους στη δικαιοσύνη και φρόντιζαν την πατρίδα. Στον πόλεμο απομάκρυναν τους κινδύνους με την τόλμη και αποκτούσαν συμμαχίες με ευεργεσίες. Οι εκλεγμένοι (ενν. οι Συγκλητικοί) φρόντιζαν για την πατρίδα. Αυτοί είχαν το σώμα αδύναμο από τα χρόνια, αλλά το πνεύμα δυνατό από τη σοφία.

ΚΕΙΜΕΝΟ 4: ΑΣΚΗΣΕΙΣ

1) suppliciis, deōrum, pericula: να κλιθούν.

2) certabant, curabant: να κλιθούν στο χρόνο που βρίσκονται.

3) infirmum: να κλιθεί στα 3 γένη.

4) Να γραφτούν όλα τα επίθετα του κειμένου στον αντίθετο αριθμό από αυτόν που βρίσκονται χωρίς αλλαγή της πτώσης και του γένους.

5) Rōmāni parci erant: να ξαναγράψετε την πρόταση αντικαθιστώντας την υπογραμμισμένη λέξη με τον κατάλληλο τύπο της αντωνυμίας is-ea-id (Προσέξτε το γένος, την πτώση και τον αριθμό).

6) inter se certābant: να βρεθεί η συντακτική λειτουργία του εμπρόθετου προσδιορισμού inter se και να δηλωθεί η ίδια συντακτική λειτουργία και με τα άλλα δύο πρόσωπα (α΄ και β΄ πρόσωπο), κάνοντας τις απαραίτητες αλλαγές και στον ρηματικό τύπο certābant.

7) Στο απόσπασμα του κειμένου «Rōmāni…curābant» να εντοπίσετε την απρόθετη γενική που δηλώνει στάση σε τόπο και τον εμπρόθετο επιρρηματικό προσδιορισμό που δηλώνει την αλληλοπάθεια. Στη συνέχεια να συμπληρώσετε τους παρακάτω πίνακες: Στον α΄ πίνακα να γράψετε τις άλλες επιρρηματικές αναφορές σε σχέση με τον ίδιο τύπο και στο β΄ πίνακα να δηλώσετε την αλληλοπάθεια στα άλλα πρόσωπα:

α΄ πίνακας

|  |  |  |
| --- | --- | --- |
| Απρόθετη γενική στάση σε τόπο | Κίνηση σε τόπο | Απομάκρυνση από τόπο |
|  |  |  |

β΄ πίνακας

|  |  |  |
| --- | --- | --- |
| Εμπρόθετος προσδιορισμός αλληλοπάθειας | Εκφορά της αλληλοπάθειας (α΄ πρόσωπο) | Εκφορά της αλληλοπάθειας (β΄ πρόσωπο) |
|  |  |  |

8) Apud antīquos Rōmānos concordia maxima: Στην παραπάνω περίοδο λόγου, αφού εντοπίσετε τον δεύτερο στη σειρά επιθετικό προσδιορισμό και τον όρο τον οποίο προσδιορίζει, στη συνέχεια να τον αντικαταστήσετε με δευτερεύουσα αναφορική πρόταση.

**ΚΕΙΜΕΝΟ 5: ΈΝΑΣ ΛΑΤΡΗΣ ΤΟΥ ΒΙΡΓΙΛΙΟΥ**

Silius Italicus, poēta epicus, vir clarus erat. XVII (Septendecim) libri eius de bello Punico secundo pulchri sunt. Ultimis annisvitae suae in Campaniā se tenebat. Multos in illis locis agros possidēbat. Silius animum tenerum habēbat. Gloriae Vergili studēbat ingeniumque eius fovēbat. Eum ut puer magistrum honorābat. Monumentum eius, quod Neapoli iacēbat, pro templo habēbat.

Λεξιλόγιο: annus- i 2: έτος, χρόνος, vita-ae 1: ζωή

ΡΗΜΑΤΑ: foveo, fovi, fotum, fovēre 2: περιβάλλω με αγάπη, habeo, habui, habitum, habēre 2: έχω, honoro 1: τιμώ, iaceo, iacui, iacitum, iacēre 2: κείμαι, βρίσκομαι, possideo, possedi, possessum, possidēre 2: κατέχω, studeo, studui, -, studēre 2: σπουδάζω, επιδιώκω, teneo, tenui, tentum, tenēre 2: κρατώ (me teneo: παραμένω)

ΕΤΥΜΟΛΟΓΙΚΑ

* poeta ≤ ποιητής (*ποιέω-ῶ*, ποίημα, ποιητικός, ποίηση)
* epicus ≤ επικός (έπος, επύλλιο)
* vir: πρβλ. βιρτουόζος (δεξιοτέχνης)
* erat (<*\**esat), sunt: *\**esmi > *εἰμί*
* XVII (septendecim) < septem ≃ *ἑπτά*· (septimus ≃ ἑβδομος) + decem ≃ δέκα
* liber: πρβλ. λιμπρέτο, λίμπρο ντ’ όρο (= βιβλίο καταγραφής των ευγενών)
* Punicus · Poeni < Φοίνικες: η Καρχηδόνα ήταν αποικία των Φοινίκων
* secundus < sequor ·socius: πρβλ. σεκόντο (έπομαι, επόμενος, οπαδός, επομένως, συνεπής)
* pulcher > pulchritudo: πρβλ. Πουλχερία
* Campania: campus > κάμπος.πρβλ. σαμπάνια
* vita: βίος, *βιόω, -ῶ*, βίωμα· πρβλ. βιταμίνη
* teneο: τείνω, τόνος, τένοντας, τάση, τανάλια
* multi: *μάλα* (= πολύ), *μᾱλ-λον*
* ager ≃ αγρός (αγροτικός, αγροτεμάχιο, αγρόκτημα)
* possideo (potis + sedeo) : *ἕδρα, ἕζομαι* (καθέδρα, καθεδρικός)
* animus: κυρ. «πνοή, φύσημα»· πρβλ. άνεμος, ανιμισμός
* puer ≃ παιδί· πρβλ. pullus = μικρό ζώο (< υποκορ. puerulus) > -πουλο(ς)
* magister > μάστορας· πρβλ. μαέστρος, μάγιστρος, μαΐστρος
* monumentum ≃ μνημείο (< memini)
* Neapolis < νέα πόλις
* iaceo: κυρ. «είμαι ριγμένος»· αρχ. *ἵεμαι*: αφήνω, πάρεση, ύφεση, άφεση, δίεση, άνεση
* templum > τέμπλο

ΚΕΙΜΕΝΟ 5: ΜΕΤΑΦΡΑΣΗ

Ο Σίλιος Ιταλικός, ο επικός ποιητής, ήταν ένδοξος άνδρας. Τα δεκαεπτά βιβλία του για το δεύτερο Καρχηδονιακό πόλεμο είναι όμορφα. Τα τελευταία χρόνια της ζωής του παρέμενε στην Καμπανία. Στα μέρη εκείνα είχε στην κατοχή του πολλά χωράφια. Ο Σίλιος είχε ευαίσθητη ψυχή. Επιδίωκε (να φτάσει) τη δόξα του Βιργιλίου και περιέβαλλε με αγάπη το πνεύμα του. Τον τιμούσε, όπως το παιδί (τιμά) το δάσκαλο. Το μνημείο του, το οποίο βρισκόταν στη Νεάπολη, το θεωρούσε (κάτι) σα ναό.

ΚΕΙΜΕΝΟ 5: ΑΣΚΗΣΕΙΣ

1) libri pulchri sunt: να ξαναγράψετε την πρόταση βάζοντας όλες τις λέξεις στον ενικό αριθμό.

2) tenēbat, possidēbat: να κλιθούν στον Ενεστώτα και Παρατατικό της ενεργητικής φωνής.

3) tenerum: να κλιθεί στα 3 γένη.

4) vitae, magistrum, templum: να κλιθούν.

5) Silius animum tenerum habēbat: να ξαναγράψετε την πρόταση αντικαθιστώντας το Silius με την αντωνυμία ille στον πληθυντικό αριθμό (εκείνοι) και βάζοντας τις υπόλοιπες λέξεις στον πληθυντικό αριθμό.

6) Να κλίνετε την αντωνυμία noster και vester και στα 3 γένη (εκτός κειμένου).

7) «Ultimis annis vitae suae in Campaniā se tenēbat»: Αφού αναγνωρίσετε ως προς τη συντακτική τους λειτουργία τον όρο «in Campaniā» εντοπίζοντας και τη λέξη από την οποία εξαρτάται, να τον αντικαταστήσετε με τη λέξη domus, δηλώνοντας την ίδια επιρρηματική σχέση.

8) Ultimis annis vitae suae: από τους όρους που σας δίνονται να εντοπίσετε ποιος δηλώνει αυτοπάθεια, προσδιορίζοντας αν αυτή είναι ευθεία/άμεση ή πλάγια/έμμεση. Στη συνέχεια να αντικαταστήσετε τον όρο που δηλώνει αυτοπάθεια με την κατάλληλη αντωνυμία, ώστε να δηλώνεται κτήση χωρίς αυτοπάθεια, επισημαίνοντας και τη νοηματική διαφορά που προκύπτει.

#### ΚΕΙΜΕΝΟ 6: ΟΙ ΝΟΜΟΙ

In eā civitate, quam leges continent, boni viri libenter leges servant. Lex enim est fundamentum libertātis, fons aequitātis. Mens et animus et consilium et sententia civitātis posita est in legibus. Ut corpora nostra sine mente, sic civitas sine lege non stat. Legum ministri sunt magistrātus, legum interpretes iudices, legum denique omnes servi sumus: sic enim liberi esse possumus.

ΡΗΜΑΤΑ: contineo, continui, contentum, continēre 2 (cum+teneo): συγκρατώ, στεριώνω possum, potui, -, posse (ανώμαλο, Γραμμ. σ. 85): μπορώ, posita est: pono, posui, positum, ponere 3: τοποθετώ, servo 1: υπηρετώ, sto, steti, statum, stare 1: στέκομαι, υπάρχω

ΕΤΥΜΟΛΟΓΙΚΑ

* contineo (con < cum = ὁμοῦ + teneo): τένοντας, τείνω, τόνος, τάση, τανάλια
* bonus > μπόνους· πρβλ. μποναμάς, μπουνάτσα
* servo: *ὁρῶ*< F*oρῶ·* όραση, αδιόρατος: πρβλ. σερβιτόρος, σερβίρω, σερβίς, σέρβις, σερβίτσιο
* est, sunt, sumus, esse: *\**esmi > *εἰμί*
* fundamentum < fundo (= ιδρύω): πρβλ. φούντο, φουντάρω, φόντο, φονταμενταλισμός
* libertas (≃ ελευθερία) < liber, libera, liberum (≃ ελεύθερος)· libero: πρβλ. λίμπερο, λιμπεραλισμός, λιμπεραλιστής
* mens: (Από το ίδιο θέμα προέρχεται πλήθος αρχ. όρων, όπως *μαν-ία, μανθ-άνω, μένος, μνή-μη, αύτό-ματος*) μένος, μανία, μάντης, μνήμη, μούσα, μαθητής
* animus: κυρ. «πνοή, φύσημα»· πρβλ. άνεμος, ανιμισμός
* sine: *ἄνευ*
* sto: *στάσις, ἵστημι* · πρβλ. στάνταρ (σταθερός, αερόστατο, προϊστάμενος, ιστίο, απόσταση, σταθμός, στάθμη, κατάστημα, στύλος)
* minister: πρβλ. minimus > μίνιμουμ· πρβλ. μινιμαλισμός, μινιμαλιστής, μινιατούρα
* magistratus < magister > μάστορας· πρβλ. μαέστρος, μάγιστρος, μαΐστρος
* servus: κυρ. «φύλακας»· πρβλ. servo: *ὁρῶ <*F*oρῶ*
* possum (< potis = ικανός, δυνατός + sum) : *\**esmi > *εἰμί* ·πρβλ. δεσ-πότης = «κύριος του σπιτιού», δέσποινα.

ΚΕΙΜΕΝΟ 6: ΜΕΤΑΦΡΑΣΗ

Σ’ αυτήν την πολιτεία, την οποία στεριώνουν οι νόμοι, οι καλοί άνδρες τηρούν πρόθυμα τους νόμους. Γιατί ο νόμος είναι το θεμέλιο της ελευθερίας, η πηγή της δικαιοσύνης. Ο νους και η ψυχή και η σκέψη και η κρίση της πολιτείας βρίσκεται στους νόμους. Όπως τα σώματά μας (δεν υπάρχουν) χωρίς το πνεύμα, έτσι η πολιτεία δε στέκεται χωρίς το νόμο. Οι αρχές είναι θεράποντες των νόμων, οι δικαστές (είναι) ερμηνευτές των νόμων, και τέλος όλοι (εμείς) είμαστε υπηρέτες των νόμων: γιατί έτσι μπορούμε να είμαστε ελεύθεροι.

ΚΕΙΜΕΝΟ 6: ΑΣΚΗΣΕΙΣ

1) Να κατατάξετε τα ουσιαστικά του κειμένου στη σωστή κλίση:

|  |  |  |
| --- | --- | --- |
| Α΄κλίση | Β΄ κλίση | Γ΄ κλίση |
|  |  |  |

2) civitāte, mens, corpora nostra, ministri, iudices: να κλιθούν.

3) eā, quam, boni viri: να γραφτούν η γενική και η δοτική πληθυντικού.

4) continent, servant: να γραφτούν το β΄ ενικό και το β΄ πληθυντικό πρόσωπο στον Ενεστώτα και Παρατατικό ενεργητικής φωνής.

5) stat: να κλιθεί στον Παρατατικό.

6) *In eā civitāte, quam leges continent, boni viri libenter leges servant.*  
Να τραπεί η περίοδος από την ενεργητική σύνταξη στην παθητική και να δικαιολογηθούν οι τύποι του ποιητικού αιτίου.

7) Lex enim est fundamentum libertātis, fons aequitātis: να μετατρέψετε την κύρια πρόταση σε απαρεμφατική, με εξάρτηση από το “Cicero dicit”, κάνοντας όλες τις απαραίτητες αλλαγές.Να δικαιολογήσετε την πτώση του υποκειμένου του απαρεμφάτου.

8) Να εντοπίσετε όλους τους επιρρηματικούς προσδιορισμούς του κειμένου και να τους κατατάξετε στον ακόλουθο πίνακα.

|  |  |  |
| --- | --- | --- |
| Εμπρόθετος προσδιορισμός | Επιρρηματική σχέση που δηλώνει | Όρος που προσδιορίζει |
|  |  |  |
| Επίρρημα | Επιρρηματική σχέση που δηλώνει | Όρος που προσδιορίζει |
|  |  |  |

### ΚΕΙΜΕΝΟ 7: ΕΤΟΙΜΑΣΙΕΣ ΓΙΑ ΞΕΧΕΙΜΩΝΙΑΣΜΑ

Caesar propter frumenti inopiam legiōnes in hibernis multis conlocat. Εx quibus quattuor in Nerviis hiemāre iubet et tribus imperat in Belgis remanēre. Legātos omnes frumentum in castra importāre iubet. Milites his verbis admonet: «Hostes adventāre audio; speculatōres nostri eos prope esse nuntiant. Vim hostium cavēre debētis; hostes enim de collibus advolāre solent et caedem militum perpetrāre possunt».

ΡΗΜΑΤΑ: audio 4: ακούω, πληροφορούμαι, admoneo, admonui, admonitum, admonēre 2: συμβουλεύω, advento 1: πλησιάζω, caveo, cavi, cautum, cavēre 2: προσέχω, φυλάγομαι, conloco 1 (cum+loco): εγκαθιστώ, debeo, debui, debitum, debēre 2: οφείλω, πρέπει (debet: απρόσωπο ρήμα), hiemo 1: ξεχειμωνιάζω, impero 1: διατάζω, importo 1: εισάγω, φέρνω μέσα, iubeo, iussi, iussum, iubēre 2: διατάζω, nuntio 1: αναγγέλλω, perpetro 1: διαπράττω, κάνω, possum, potui, -, posse (ανώμαλο, Γραμμ. σ. 85): μπορώ, remaneo, remansi, -, remanēre 2: παραμένω, soleo, solitus sum, solitum, solēre 2 (ημιαποθετικό, Γραμματική, σελ. 75): συνηθίζω

ΕΤΥΜΟΛΟΓΙΚΑ

* Caesar: πρβλ. καισαρική τομή, καισαρισμός, καισαροπαπισμός
* legio: πρβλ. λεγεώνα, λεγεωνάριος
* hiberna: hiemo, hiems ≃ χειμώνας, χιόνι
* multi: *μάλα* (= πολύ), *μᾱλ-λον*
* quattuor: *τέτταρες*
* tres, tria: *τρεῖς, τρία*
* impero: πρβλ. ιμπεριαλισμός, ιμπεριαλιστής
* remaneo (re + maneo): μένω, μόνος, μοναχός, διαμένω
* castra & castrum > κάστρο: πρβλ. καστροπολιτεία
* importo (in + porto)
* miles: πρβλ. μιλιταρισμός, μιλιταριστής
* verbum: *ἐρῶ* <F*ερέω*· *ῥῆμα*, ρήτορας, απόρρητος· πρβλ. βερμπαλισμός (η χρήση εντυπωσιακών εκφραστικών σχημάτων), βερμπαλιστής
* admoneo (ad + moneo)· moneo: πρβλ. monumentum ≃ μνημείο (< memini)
* adventο (θαμιστικό του ρ. advenio): βαίνω (βάση, βατήρας, βήμα, βάθρο, βωμός)
* audio: auris < \*ausis· *οὖς, ἀΐω* (= ακούω, αισθάνομαι)
* speculator: πρβλ. σπέκουλα, σπεκουλάρω, σπεκουλαδόρος
* esse: *\**esmi > *εἰμί*
* nuntiο: πρβλ. νούντσιος (παπικός πρεσβευτής)
* vim:*ἴς*< *Fις* (= δύναμη)
* caveo: *κοέω* <\**κοFέω*(= παρατηρώ)
* collis: *κολωνός*, κολώνα, Κολωνάκι
* advolo (ad + volo = πετώ): πρβλ. βόλεϊ, βολέ • possum (< potis = ικανός, δυνατός + sum) : *\**esmi > *εἰμί* · πρβλ. δεσ-πότης= «κύριος του σπιτιού», δέσποινα.

ΚΕΙΜΕΝΟ 7: ΜΕΤΑΦΡΑΣΗ

Ο Καίσαρας εξαιτίας της έλλειψης δημητριακών εγκαθιστά τις λεγεώνες σε πολλά χειμερινά στρατόπεδα. Διατάζει τέσσερις από αυτές να ξεχειμωνιάσουν στη χώρα των Νερβίων και σε τρεις δίνει εντολή να παραμείνουν στη χώρα των Βέλγων. Διατάζει να μεταφέρουν όλοι οι διοικητές (των λεγεώνων) σιτάρι στα στρατόπεδα. Συμβουλεύει τους στρατιώτες με αυτά τα λόγια: «Πληροφορούμαι ότι οι εχθροί πλησιάζουν. Οι ανιχνευτές μας αναγγέλλουν ότι αυτοί βρίσκονται κοντά. Πρέπει να φυλάγεστε από τη δύναμη (ορμή) των εχθρών. Γιατί οι εχθροί συνηθίζουν να (εξ)ορμούν από τους λόφους και μπορούν να κατασφάξουν τους στρατιώτες.

ΚΕΙΜΕΝΟ 7: ΑΣΚΗΣΕΙΣ

1) Caesar, legiōnes, omnes: να κλιθούν.

2) multis, quibus: να γραφτεί η ίδια πτώση στον άλλο αριθμό.

3) verbis, speculatōres, collibus, caedem: να κλιθούν.

4) α) Να γραφτεί το απαρέμφατο Ενεστώτα ενεργητικής φωνής όλων των ρημάτων του κειμένου.

β) Να μεταφέρετε τα ρήματα του κειμένου στο ίδιο πρόσωπο του Παρατατικού.

5) Να εντοπιστούν οι εμπρόθετοι προσδιορισμοί του κειμένου, η σημασία τους και ο όρος που προσδιορίζουν.

6) «[…] et tribus imperat in Belgis remanēre» και «Legātos omnes frumentum in castra importāre iubet»: στην πρώτη από τις παραπάνω φράσεις να αντικαταστήσετε το ρήμα imperat με το iubet και στη δεύτερη το iubet με το imperat, επιφέροντας τις απαραίτητες αλλαγές που σχετίζονται με τη σύνταξη των παραπάνω ρημάτων

7) in castra: να γίνουν οι απαραίτητες αλλαγές, ώστε ο εμπρόθετος να δηλώνει τη στάση σε τόπο.

8) Hostes adventāre audio. Να εξαρτήσετε τη φράση από το Caesar dicit δημιουργώντας απαρεμφατική σύνταξη (μονάδες 6) και να δικαιολογήσετε την πτώση του υποκειμένου του απαρεμφάτου που δημιουργήσατε.

9) Στο απόσπασμα *Caesar propter…admonet* εντοπίστε τις αφαιρετικές-εμπρόθετες και απρόθετες- και συμπληρώστε τον παρακάτω πίνακα:

|  |  |  |  |
| --- | --- | --- | --- |
| Αφαιρετική στο κείμενο | Εκφορά (εμπρόθετη -απρόθετη) | Επιρρηματική σχέση  που εκφράζει | Προσδιορίζει |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

**KEIMENO 8: ΟΤΑΝ ΒΓΕΙΣ ΣΤΟ ΚΥΝΗΓΙ, ΠΑΡΕ ΜΑΖΙ ΣΟΥ**

**ΜΟΛΥΒΙ ΚΑΙ ΧΑΡΤΙ**

Gaius Plinius Cornēlio Tacito suo salūtem. Ridēbis. Ego tres apros ferōces cepi. «Ipse?» interrogābis. Ipse. Ad retia sedēbam; erat in proximo non venabulum sed stilus et pugillāres; cogitābam aliquid enotabamque; etsi retia vacua, plēnas tamen cēras habēbam. Silvae et solitūdo sunt magna incitamenta cogitatiōnis. Cum in venatiōnibus eris, licēbit tibi quoque pugillāres adportāre: vidēbis non Dianam in montibus sed Minervam errāre. Vale!

ΡΗΜΑΤΑ: adporto 1: φέρνω (κάπου) capio, cepi, captum, capere 3\*: συλλαμβάνω, cogito 1: σκέφτομαι, enoto 1: σημειώνω, erro 1: περιπλανιέμαι, habeo, habui, habitum, habēre 2: έχω, interrogo 1: ρωτώ, licet, licuit (licitum est), -, licēre 2 (απρόσωπο): επιτρέπεται, είναι δυνατό, sedeo, sedi, sessum, sedēre 2: κάθομαι, rideo, risi, risum, ridēre 2: γελώ, valeo, valui, -, valēre 2: είμαι υγιής, video, vidi, visum, vidēre 2: βλέπω

ΕΤΥΜΟΛΟΓΙΚΑ:

* ego ≤ εγώ
* tres: *τρεῖς, τρία*
* ferox: *θήρ*, θηρίο, πάνθηρας
* sedeo: *ἕδρα , ἕζομαι* (= κάθομαι)· (καθέδρα, καθεδρικός)
* erat (<*\**esat), sunt: *\**esmi > *εἰμί*
* stilus: πρβλ. στιλέτο, στιλό
* pugillares: *πύξ*, πυγμή·πρβλ. μπουνιά (πυγμαίος, Πυγμαλίωνας)
* plenus: *πίμπλημι*, πληρώ, πλήρης, πλήθος, πλησμονή, πλέον, πληρώ, συμ-πληρώνω, πληθώρα, πλεονασμός, πλειοδοσία, άπληστος, άπλετος, πολύς, πλείστος, πλούτος
* cera ≃ κερί: *κηρός, κηρίον*
* silva < ὕλη (= δάσος): υλοτόμος
* solitudo < solus, -a, -um (= μόνος): πρβλ. σόλο
* magnus ≃ μέγας: πρβλ. μαέστρος, μάγιστρος, μάστορας, μαΐστρος
* adportο (ad + porto)
* video: *ἰδεῖν* < Fιδεῖν· ιδέα, ιδεατός, ιδεολογία, είδος, είδωλο· πρβλ. βίντεο, βιντεοκάμερα
* Diana < Divana < divus: Ζευς, Διός, Διώνη, *δῖος* (= θεϊκός), διάνα

ΚΕΙΜΕΝΟ 8: ΜΕΤΑΦΡΑΣΗ

Ο Γάιος Πλίνιος στέλνει χαιρετισμό (την ευχή του) στο δικό του/χαιρετίζει το δικό του (δηλ. στο φίλο του) Κορνήλιο Τάκιτο. Θα γελάσεις. Εγώ έπιασα τρία φοβερά αγριογούρουνα. «Ο ίδιος;» Θα ρωτήσεις. Ο ίδιος. Καθόμουνα δίπλα στα δίχτυα. Πλάι μου δεν ήταν η κυνηγετική λόγχη, αλλά η γραφίδα και οι πλάκες για γράψιμο. Σκεφτόμουν κάτι και κρατούσα σημειώσεις. Παρ’ όλο που είχα τα δίχτυα άδεια, είχα όμως τις πλάκες γεμάτες (δηλ. γραμμένες). Τα δάση και η ερημιά είναι δυνατά ερεθίσματα της σκέψης. Όταν θα πας στο κυνήγι, θα μπορέσεις κι εσύ να φέρεις (εκεί) τις πλάκες: (τότε) δε θα δεις την Άρτεμη να περιπλανιέται στα βουνά, αλλά την Αθηνά. Γεια σου!

ΚΕΙΜΕΝΟ 8: ΑΣΚΗΣΕΙΣ

1) tres apros: να κλιθούν.

2) suo, ego: να γραφτούν οι πλάγιες πτώσεις και στους 2 αριθμούς.

3) sedēbam,cogitābam, habēbam: να γραφτούν το β΄ ενικό και το β΄ και γ΄ πληθυντικό πρόσωπο στο Μέλλοντα ενεργητικής φωνής.

4) retia vacua, cogitatiōnis, montibus: να κλιθούν.

5) Να κλιθούν τα επίθετα fortis –is –e, audax –cis, ingens –ntis (εκτός κειμένου).

6) Cum in venatiōnibus eris, licēbit tibi quoque pugillāres adportāre: vidēbis non Diānam in montibus sed Minervam errāre.

Να εντοπίσετε τους επιρρηματικούς προσδιορισμούς του αποσπάσματος και να συμπληρώσετε τον πίνακα που ακολουθεί.

|  |  |  |  |
| --- | --- | --- | --- |
| ΕΠΙΡΡΗΜΑΤΙΚΟΙ ΠΡΟΣΔΙΟΡΙΣΜΟΙ | ΜΟΡΦΗ | ΟΡΟΣ ΑΝΑΦΟΡΑΣ | ΕΠΙΡΡΗΜΑΤΙΚΗ ΣΧΕΣΗ |
|  |  |  |  |

7) Silvae et solitūdo sunt magna incitamenta cogitatiōnis: να ξαναγράψετε την πρόταση με εξάρτηση από τη φράση Gaius Plinius dicit.

8) *Ego tres apros ferōces cēpi* : Αφού προσδιορίσετε τη συντακτική θέση του apros, να μετατρέψετε τον επιθετικό προσδιορισμό *feroces* σε αναφορική προσδιοριστική πρόταση.

**ΚΕΙΜΕΝΟ 9: Η ΕΓΚΑΘΙΔΡΥΣΗ ΤΗΣ ΔΗΜΟΚΡΑΤΙΑΣ ΣΤΗ ΡΩΜΗ**

Tarquinius Superbus, septimus atque ultimus regum, hoc modo imperium perdit. Filius eius Sextus Tarquinius pudicitiam Lucrētiae, uxōris Collatīni, laedit. Marītus et pater et Iunius Brutus eam maestam inveniunt. Illis femina cum lacrimis iniuriam aperit et cultro se ipsam interficit. Brutus ex vulnere dolōre magno cultrum extrahit et delictum punīre parat. Populum concitat et Tarquinio imperium adimit. Liber iam populus Rōmānus duo consules, Iunium Brutum et Tarquinium Collatīnum, deligere constituit.

ΡΗΜΑΤΑ: adimo, ademi, ademptum, adimere 3 (ad+emo): αφαιρώ, aperio, aperui, apertum, aperire 4: αποκαλύπτω, concito 1: ξεσηκώνω, constituo, constitui, constitutum, constituere 3: αποφασίζω να, deligo, delegi, delectum, deligere 3: εκλέγω, extraho, extraxi, exctractum, extrahere 3: βγάζω (τραβώντας), αποσπώ, interficio, interfeci, interfectum, interficere 3\* (inter+facio): σκοτώνω, invenio, inveni, inventum, invenire 4: βρίσκω, laedo, laesi, laesum, laedere 3: βλάπτω, προσβάλλω, paro 1: ετοιμάζομαι να, perdo, perdidi, perditum, perdere 3: χάνω, punio 4: τιμωρώ

ΕΤΥΜΟΛΟΓΙΚΑ:

\* septimus < septem ≃ *ἑπτά*

\* rex· regina, rego (= βασιλεύω), regius, -a, -um (= βασιλικός) > ρήγας, ρηγάτο

\* modus: πρβλ. μόδα, μοντέλο, μοντελισμός \* imperium: πρβλ. ιμπεριαλισμός, ιμπεριαλιστής

\* perdo (per + do = δίνω): *δί-δω-μι*(δώρο, δωρεά, παράδοση, παραδίδω, επιδίδομαι, δωροθέτης, δόση, προδοσία, μισθοδοσία, αιμοδότης) \* Sextus < sex ≃ *ἕξ*, έξι

\* pater ≃ *πατήρ*, πατέρας, πατερναλισμός, πατρικός, πατρίδα, \* Iunius (< Juno) ≥ Ιούνιος

\* invenio (in + venio): βαίνω (βάση, βατήρας, βήμα, βάθρο, βωμός)

\* femina: πρβλ.φεμινισμός, φεμινιστής· θη-λυκός, θη-λάζω, fi-lius

\* lacrima < *δάκρυ-μα* < *δάκρυον \** aperiο > Απρίλιος

\* culter: *σκάλλω*, σκαλίζω, δρυοκολάπτης \* vulnus: ουλή

\* magnus ≃ μέγας: πρβλ. μαέστρος, μάγιστρος, μάστορας, μαΐστρος

\* extraho (ex + traho): πρβλ. τρακτέρ \*puniο : ποινή ≥ poena·πρβλ. πέναλτι

\* populus: πρβλ. πόπολο, ποπολάρος \* concito (con < cum + cito = κινώ γρήγορα)

\* liber, libera, liberum (≃ ελεύθερος) > libertas· libero: πρβλ. λίμπερο, λιμπεραλισμός (= φιλελευθερισμός), λιμπεραλιστής \* duo ≃ δύο

\* deligo (de + lego): λέγω, συλλέγω, υπολογίζω, λεζάντα

\* constituo (con < cum + statuo = *συνίστημι*): πρβλ. ινστιτούτο (προΐσταμαι, στάση, απόστημα, ιστίο, σταθμός, στάθμη, κατάστημα, στύλος)

ΚΕΙΜΕΝΟ 9: ΜΕΤΑΦΡΑΣΗ

Ο Ταρκύνιος ο Υπερήφανος, ο έβδομος και τελευταίος από τους βασιλείς, χάνει την εξουσία μ’ αυτόν τον τρόπο. Ο γιος του, Σέξτος Ταρκύνιος, προσβάλλει την «τιμή» της Λουκρητίας της συζύγου του Κολλατίνου. Ο σύζυγός (της) και ο πατέρας (της) και ο Ιούνιος Βρούτος βρίσκουν αυτήν περίλυπη. Η γυναίκα αποκαλύπτει σ’ εκείνους την προσβολή με δάκρυα και αυτοκτονεί με μαχαίρι. Ο Βρούτος βγάζει το μαχαίρι από την πληγή με μεγάλο πόνο και ετοιμάζεται να τιμωρήσει το έγκλημα. Ξεσηκώνει το λαό και αφαιρεί την εξουσία από τον Ταρκύνιο. Ελεύθερος πια ο ρωμαϊκός λαός αποφασίζει να εκλέξει δύο υπάτους, τον Ιούνιο Βρούτο και τον Ταρκύνιο Κολλατίνο.

ΚΕΙΜΕΝΟ 9: ΑΣΚΗΣΕΙΣ

1) regum, modo, uxōris: να κλιθούν.

2) laedit, inveniunt: να κλιθούν στον Ενεστώτα και Παρατατικό ενεργητικής φωνής και να σχηματιστεί το απαρέμφατό τους στον Ενεστώτα ενεργητικής φωνής.

3) cultro, se ipsam, vulnere, consules: να κλιθούν.

4) Illis femina cum lacrimis iniuriam aperit et cultro se ipsam interficit: να μεταφέρετε τους κλιτούς τύπους στις λέξεις της περιόδου που σας δίνεται στον άλλο αριθμό.

5) constituit: να γραφτούν τα τρία πληθυντικά πρόσωπα στον Ενεστώτα και Παρατατικό ενεργητικής φωνής και να σχηματιστεί το απαρέμφατό στον Ενεστώτα ενεργητικής φωνής.

6) Να εντοπιστούν τα απαρέμφατα του κειμένου, να βρεθεί η συντακτική λειτουργία τους και το υποκείμενό τους.

7) Να μετατρέψετε τη σύνταξη σε παθητική: Marītus et pater et Iunius Brutus eam maestam inveniunt.

8) Filius eius Sextus Tarquinius pudicitiam Lucrētiae, uxōris Collatīni, laedit: Στην παραπάνω πρόταση να αναγνωριστεί συντακτικά η λέξη eius και να βρεθεί αν δηλώνει κτήση με ή χωρίς αυτοπάθεια. Να αντικατασταθεί η λέξη eius με τον σωστό τύπο της αντωνυμίας suus-sua-suum, να επισημανθεί η συντακτική διαφορά που προκύπτει και να βρεθεί αν δηλώνεται κτήση με ή χωρίς αυτοπάθεια.

9) Να εντοπίσετε και να χαρακτηρίσετε συντακτικά πέντε όρους (απρόθετους ή εμπρόθετους) του κειμένου που βρίσκονται σε αφαιρετική πτώση και να αναφέρετε τον ρηματικό τύπο που προσδιορίζουν.

**ΚΕΙΜΕΝΟ 10: Η ΠΡΟΦΗΤΕΙΑ ΤΟΥ ΔΙΑ**

Aenēas bellum ingens geret in Italiā. Populos ferōces contundet, mores eis impōnet et moenia condet. Tu Aenēam ad caelum feres. Postea Iūlus, Aenēae filius, regnum ab Lavinio transferet et Albam Longam muniet. Post trecentos annos Ilia duos filios, Rōmulum et Remum, pariet, quos lupa nutriet. Rōmulus moenia Martia condet Romanosque de suo nomine appellābit. Rōmānis imperium sine fine erit. Caesar Augustus, ab Iūlo ortus, Belli portas claudet et Saturnium regnum restituet. Hunc tu, ut Aenēam, in caelo accipies.

ΡΗΜΑΤΑ: accipio, accepi, acceptum, accipere 3 (ad+capio)\*: (υπο)δέχομαι, appello 1: ονομάζω, claudo, clausi, clausum, claudere 3: κλείνω, condo, condidi, conditum, condere 3: χτίζω, contundo, contudi, contusum, contundere 3: συντρίβω, fero, tuli, latum, ferre 3: φέρω, gero, gessi, gestum, gerere 3: διεξάγω, κάνω, impono, imposui, impositum, imponere 3: επιβάλλω, munio 4: οχυρώνω, nutrio 4: (ανα)τρέφω, orior, ortus sum, ortum, oriri 4 (αποθετικό): ανατέλλω, γεννιέμαι, pario, peperi, partum, parere 3\*: γεννώ, restituo, restitui, restitutum, restituere 3: αποκαθιστώ, ξαναφέρνω, transfero, transtuli, translatum, transferre 3: μεταφέρω

ΕΤΥΜΟΛΟΓΙΚΑ:

|  |  |
| --- | --- |
| * gerο: πρβλ. γερούνδιο \* populus: πρβλ. πόπολο, ποπολάρος | * munio· πρβλ. moenia·(muri,-orum): άμυνα·(μουράγιο) |
| * ferox: *θήρ*, θηρίο, πάνθηρας | * trecenti < tres ≃ *τρεῖς* + centum ≃ *ἑκατόν* |
| * mos: πρβλ. αμοραλισμός, αμοραλιστής | * *\** duo ≃ δύο \* Romulus < Roma < Ρώμη |
| * impono (in + pono): πρβλ. πόστο (βάζω κάποιον πόστα = επιπλήττω κάποιον) | * \*Remus < Ρώμος * Martius (< Mars = Άρης) ≥ Μάρτιος |
| * condo (con < cum = ὁμοῦ + do): *δί-δω-μι* (δώρο, παραδίδω, παράδοση, δωροθέτης, δόση, μισθοδοσία, αιμοδότης) | * nomen ≃ όνομα * imperium: πρβλ. ιμπεριαλισμός, ιμπεριαλιστής * finis: πρβλ. φίνις, φινάλε |
| * moenia: ά-μυνα·muri: πρβλ. μουράγιο | * erit <*\**esit: *\**esmi > *εἰμί* |
| * fero ≃ φέρω: ενδιαφέρομαι, φορείο, φαρέτρα, ισοφαρίζω, αυτόφωρο | * Augustus ≥ Αύγουστος * Caesar: πρβλ. καισαρική τομή, καισαρισμός, |
| * caelum: πρβλ. σιέλ \* Iulus > Ιούλιος | καισαροπαπισμός |
| * regnum < rex, regina· rego (= βασιλεύω), regius (= βασιλικός) > ρήγας, ρηγάτο * transfero (trans + fero ≃ φέρω): ενδιαφέρομαι, | * ortus : *ὄρνυμι* (= κινώ, διεγείρω), κονιορτός/ κουρνιαχτός, κονιορτοποιώ, ούριος (= ευνοϊκός), ορμή \*porta > πόρτα |
| * φορείο, φαρέτρα, ισοφαρίζω, αυτόφωρο * albus > άλμπουμ· πρβλ. αλμπίνος, αλμπινισμός | * restituo (re + statuo = *ἀποκαθίστημι*) : *ἵστημι* (στάση, προΐσταμαι, απόστημα, ιστίο, σταθμός, στάθμη, |
| * longus: *δολιχός*, ενδελεχής | κατάστημα, στύλος) |

ΚΕΙΜΕΝΟ 10: ΜΕΤΑΦΡΑΣΗ

Ο Αινείας θα κάνει φοβερό πόλεμο στην Ιταλία. Θα συντρίψει άγριους λαούς, θα επιβάλει σ’ αυτούς θεσμούς/ήθη και θα κτίσει τείχη. Εσύ θα αποθεώσεις τον Αινεία. Αργότερα ο Ίουλος, ο γιος του Αινεία, θα μεταφέρει το βασίλειο από το Λαβίνιο και θα οχυρώσει την Άλβα Λόγγα. Μετά από τριακόσια χρόνια η Ιλία θα γεννήσει δύο γιους, το Ρωμύλο και το Ρώμο, τους οποίους θα αναθρέψει μια λύκαινα. Ο Ρωμύλος θα κτίσει τα τείχη του Άρη και θα ονομάσει τους Ρωμαίους από το όνομά του. Η εξουσία των Ρωμαίων δε θα έχει τέλος. Ο Καίσαρας Αύγουστος, απόγονος του Ίουλου, θα κλείσει τις πόρτες του πολέμου και θα αποκαταστήσει τη βασιλεία του Κρόνου. Αυτόν εσύ, όπως τον Αινεία, θα τον (υπο)δεχτείς στον ουρανό.

ΚΕΙΜΕΝΟ 10: ΑΣΚΗΣΕΙΣ

1) moenia, tu, filius, regnum: να γραφτούν η γενική, η δοτική, η κλητική και η αφαιρετική στους 2 αριθμούς.

2) impōnet, muniet: να κλιθούν στον Παρατατικό και Μέλλοντα ενεργητικής φωνής.

3) quos, lupa, fine, hunc: να γραφτούν στην πτώση που βρίσκονται στον αντίθετο αριθμό.

4) contudet, nutriet, appellābit: να σχηματιστούν τα απαρέμφατα Ενεστώτα ενεργητικής φωνής.

5) Να εντοπιστούν και να αναγνωριστούν συντακτικά οι εμπρόθετοι προσδιορισμοί.

6)de suo nomine: Να αντικαταστήσετε το suo µε την κατάλληλη πτώση της αντωνυµίας is, ea, id. Ποια θα είναι η συντακτική λειτουργία της αντωνυμίας is, ea, id και ποια διαφορά στη σημασία διαπιστώνετε;

7) Στην στήλη β΄ να συμπληρώσετε τα αντικείμενα των ρημάτων που σας δίνονται (στήλη α΄), να χαρακτηρίσετε όσα από αυτά τα αντικείμενα είναι άμεσα ή έμμεσα (στήλη β΄) και τα ρήματα ως μονόπτωτα ή δίπτωτα.

|  |  |  |
| --- | --- | --- |
| Στήλη α΄ Ρήμα | Στήλη β΄ Αντικείμενο  (Άμεσο /’Εμμεσο) | Στήλη γ΄ Μονόπτωτο /δίπτωτο |
| impōnet |  |  |
| transferet |  |  |
| nutriet |  |  |
| restituet |  |  |

8) Nα μετατρέψετε τα ρήματα της παρακάτω περιόδου λόγου σε απαρέμφατα ενεστώτα εξαρτώμενα από το Aeneas debet. Στη συνέχεια να δηλώσετε το υποκείμενο των απαρεμφάτων και να το αιτιολογήσετε: Populos ferōces contundet, mores eis impōnet et moenia condet.

**ΚΕΙΜΕΝΟ 11 : Η ΡΩΜΗ ΚΑΙ Η ΚΑΡΧΗΔΟΝΑ**

Hannibal, dux Carthaginiensis, VI et XX annos natus, omnes gentes Hispaniae bello superāvit et Saguntum vi expugnāvit. Postea Alpes, quae Italiam ab Galliā seiungunt, cum elephantis transiit. Ubi in Italiā fuit, apud Ticīnum, Trebiam, Trasumēnum et Cannas copias Rōmanōrum profligāvit et delēvit. Populus Rōmānus cladem Cannensem pavidus audīvit. In agro Falerno Hannibal ex insidiis Fabii Maximi se expedīvit. Postquam XIV annos in Italiā complēvit, Carthaginienses eum in Africam revocavērunt. Ibi Hannibal bellum cum Rōmānis componere frustra cupīvit. Denique cum P. Scipiōne apud Zamam dimicāvit, sed Rōmāni victoriam reportavērunt.

ΡΗΜΑΤΑ: audio 4: ακούω, πληροφορούμαι , compleo 2: συμπληρώνω, compono (bellum) 3: τελειώνω τον πόλεμο (με συνθήκη), cupio, cupivi/cupii, cupitum, cupere 3\*: επιθυμώ, dimico 1: αγωνίζομαι, δίνω μάχη, expedio 4: απελευθερώνω (expedio me: ξεφεύγω, ξεγλιστρώ), expugno 1: κυριεύω, nascor, natus sum, natum, nasci 3 (αποθετικό): γεννιέμαι, profligo 1: κατατροπώνω, reporto 1: κερδίζω (τη νίκη), revoco 1: ανακαλώ, seiungo, seiunxi, seiunctum, seiungere 3: χωρίζω, supero 1: νικώ, transeo, trasii, transitum, transire 4 (trans+eo, ανώμαλο): περνώ, διέρχομαι

ΕΤΥΜΟΛΟΓΙΚΑ:

* dux > δούκας > δουκάτο \*VI et XX (sex et viginti ≃ *ἕξ καί εἴκοσι*)
* supero < super ≃ *ὑπέρ*  \*vi:*ἴς*< *Fις* (= δύναμη)
* transeo (trans + eo ≃ *εἶ-μι*):πρβλ. τράνζιτ [αμαξ-ιτός, προσ-ιτός, απρόσιτος, ιταμός (= αυτός που δείχνει μια προκλητική αναίδεια και περιφρόνηση), ισθμός, εισ-ι-τήριο, εξιτήριο, αν-ιόν, ανεξ-ίτηλος, ιονιστής] \*copia: πρβλ. (φωτο)κόπια
* clades: *κλάω*(= θραύω, σπάζω), κλάσμα, ανακλώ, ανακλαστικός, αντανακλώ, αντανακλαστικός \* audio: auris < \*ausis· *οὖς, ἀΐω* (= ακούω, αισθάνομαι)
* ager ≃ αγρός (αγροτικός, αγροτεμάχιο, αγρόκτημα)
* insidia ≃ ενέδρα: *ἕδρα, ἕζομαι* (= κάθομαι)· (καθέδρα, καθεδρικός)
* expedio < ex + pes ≃ πόδι· πρβλ. *ἐκποδών* (πόδι, ποδαρικό, ποδόλουτρο, τροχοπέδη, πεδίο, πεδιάδα, πέδιλο, πεζός)
* XIV (quattuordecim) ≃ δεκατέσσερις
* bellum: πρβλ. ρέμπελος
* compleo· plenus: πλήρης, πλήθος, πληρώ, συμ-πληρώνω, πληθώρα, πλεονασμός, πλειοδοσία, πλησμονή, άπληστος, άπλετος, πολύς, πλείστος, πλούτος· πρβλ. κομπλέ
* revoco: voco < vox· πρβλ. convoco (cum + voco): *ὄπα*< *Foπα* = φωνή· *ἔπος*< F*επoς*(επικός, επύλλιο), βοή \*victoria: πρβλ. Βίκτωρ, Βικτωρία

ΚΕΙΜΕΝΟ 11: ΜΕΤΑΦΡΑΣΗ

Ο Αννίβας, ο Καρχηδόνιος στρατηγός, σε ηλικία είκοσι έξι ετών νίκησε με πόλεμο όλα τα έθνη της Ισπανίας και κυρίευσε με τη βία το Σάγουντο. Έπειτα διέσχισε με ελέφαντες τις Άλπεις, οι οποίες χωρίζουν την Ιταλία από τη Γαλατία. Μόλις βρέθηκε στην Ιταλία, κατατρόπωσε και κατέστρεψε τις στρατιωτικές δυνάμεις των Ρωμαίων κοντά στον (ποταμό) Τίκινο, τον (ποταμό) Τρεβία, τη (λίμνη) Τρασιμένη και τις Κάννες. Ο ρωμαϊκός λαός πληροφορήθηκε έντρομος την καταστροφή στις Κάννες. Ο Αννίβας απελευθέρωσε τον εαυτό του (δηλ. ξέφυγε) από την ενέδρα του Φάβιου Μάξιμου στο Φαλερνό αγρό. Αφού συμπλήρωσε δεκατέσσερα χρόνια στην Ιταλία, οι Καρχηδόνιοι τον ανακάλεσαν στην Αφρική. Εκεί ο Αννίβας μάταια θέλησε/επιδίωξε τερματίσει τον πόλεμο με τους Ρωμαίους (με συνθήκη). Τελικά αγωνίστηκε με τον Πόπλιο Σκιπίωνα κοντά στη Ζάμα, αλλά οι Ρωμαίοι κέρδισαν τη νίκη.

ΚΕΙΜΕΝΟ 11: ΑΣΚΗΣΕΙΣ

1) Carthaginiensis: να κλιθεί στα 3 γένη.

2) omnes gentes, vi: να μεταφερθούν στην αιτιατική ενικού και τη γενική πληθυντικού.

3) expugno, compleo, expedio: να κλιθούν στο Μέλλοντα, Παρακείμενο, Υπερσυντέλικο και Συντελεσμένο Μέλλοντα της ενεργητικής φωνής και να σχηματιστεί το σουπίνο τους και το απαρέμφατο Παρακειμένου.

4) Να εντοπιστούν και να χαρακτηριστούν οι εμπρόθετοι προσδιορισμοί του κειμένου.

5)In agro Falerno Hannibal ex insidiis Fabii Maximi se expedīvit. Να δηλωθεί ο συντακτικός ρόλος της αντωνυμίας se στην πρόταση και να προσδιοριστεί το συντακτικό φαινόμενο που εκφράζεται με τη χρήση της. Να αντικαταστήσετε τον όρο Hannibal με την αντωνυμία ego και να κάνετε τις απαραίτητες αλλαγές, ώστε να δηλωθεί το ίδιο συντακτικό φαινόμενο για το α΄ πρόσωπο.

6) Να αναγνωρίσετε τις δευτερεύουσες προτάσεις του κειμένου (εισαγωγή, εκφορά, εξάρτηση, συντακτική λειτουργία).

7) Postquam XIV annos in Italiā complēvit, Carthaginienses eum in Africam revocavērunt: Να αντικαταστήσετε τον postquam με δυο ισοδύναμους τρόπους εισαγωγής, προκειμένου να εκφράζεται η ίδια χρονική σχέση.

#### ΚΕΙΜΕΝΟ:12 Ο ΥΠΑΤΟΣ ΑΙΜΙΛΙΟΣ ΠΑΥΛΟΣ ΚΑΙ ΤΟ ΣΚΥΛΑΚΙ ΤΗΣ ΚΟΡΗΣ ΤΟΥ

L. Aemilio Paulo consuli iterum bellum cum Perse rege gerere obtigit.Ut domum ad vesperum rediit, filiola eius Tertia, quae tum erat admodum parvula, ad complexum patris cucurrit. Pater filiae osculum dedit sed animadvertit eam esse tristiculam.“Quid est” inquit “mea Tertia? Cur tristis es? Quid tibi accidit?” “Mi pater” respondit illa “Persa periit”. Periebat enim catellus eo nomine, quem puella multum amābat. Tum pater Tertiae dixit “omen accipio”. Sic ex fortuīto dicto spem praeclāri triumphi animo praesumpsit.

ΡΗΜΑΤΑ: accido, accidi, -, accidere 3 (ad+cado): πέφτω κάτω, accidit, accidit, -, accidere 3 (απρόσωπο): συμβαίνει, accipio, accepi, acceptum, accipere 3 (ad+capio)\*: δέχομαι, amo 1: αγαπώ, animadverto, animadverti, animadversum, animadvertere 3: παρατηρώ, curro, cucurri, cursum, currere 3: τρέχω, dico, dixi, dictum, dicere 3: λέγω, do, dedi, datum, dare 1: δίνω, gero, gessi, gestum, gerere 3: διεξάγω, κάνω, inquam: λέω (ελλειπτικό. Γραμμ. σ. 92): λέγω, obtingit obtigit, -, obtingere 3: μου λαχαίνει (ο κλήρος) να, praesumo, praesumpsi, praesumptum, praesumere 3: προγεύομαι, pereo, perii, peritum, perire 4 (ανώμαλο, Γραμμ. σ. 86): χάνομαι, πεθαίνω, redeo, redii, reditum, redire 4 (ανώμαλο, Γραμμ. σ. 86): επιστρέφω, respondeo, respondi, responsum, respondēre 2: απαντώ

ΕΤΥΜΟΛΟΓΙΚΑ:

* bellum: πρβλ. ρέμπελος
* rex (= βασιλιάς) > ρήγας, ρηγάτο
* ad vesperum = *πρὸς* *ἑσπέραν*
* filiola: υποκορ. του filia
* parvus·paucus, paulus: *παῦρος* (παιδί, παιδικότητα, παιδότοπος, ομορφόπαιδο, μοναχοπαίδι, αθλοπαιδιά, παίζω, παίκτης, παιχνιδιάρης, παίγνιο, εκπαίδευση)
* pater ≃ *πατήρ*, πατέρας, πατερναλισμός, πατρικός, πατρίδα
* curro: πρβλ. κούρσα, κουρσεύω, κουρσάρος
* do: *δί-δω-μι,* δίνω (δώρο, δωρεά, δόση, προδοσία, αιμοδότης)
* animadverto: πρβλ. βερσιόν, βέρτιγκο (ίλιγγος, αίσθημα περιστροφής)
* pereo (per + eo ≃ *εἶ-μι)* [αμαξ-ιτός, προσ-ιτός, απρόσιτος, ιταμός (= αυτός που δείχνει μια προκλητική αναίδεια και περιφρόνηση), ισθμός, εισ-ιτήριο, εξιτήριο, αν-ιόν, ανεξ-ίτηλος]
* dico: *δείκ-νυμι*(δεικτικός, απόδειξη, δίκη, δικαιοσύνη, δικαστής)
* fortuitus ·fortuna: πρβλ. φουρτούνα
* dictum < dico: *δείκ-νυμι* \* triumphus ≃ θρίαμβος

ΚΕΙΜΕΝΟ 12: ΜΕΤΑΦΡΑΣΗ

Στο Λεύκιο Αιμίλιο Παύλο ύπατο για δεύτερη φορά έλαχε να διεξάγει πόλεμο με το βασιλιά Περσέα. Μόλις επέστρεψε στο σπίτι το βραδάκι, η κορούλα του η Τερτία, η οποία ήταν τότε πάρα πολύ μικρούλα, έτρεξε στην αγκαλιά του πατέρα (της). Ο πατέρας έδωσε στην κόρη ένα φιλί, αλλά πρόσεξε ότι αυτή ήταν λιγάκι θλιμμένη. «Τι είναι Τερτία μου;» είπε. «Γιατί είσαι λυπημένη; Τι σου συνέβη;» «Πατέρα μου» απάντησε εκείνη «πέθανε ο Πέρσης». Και πράγματι είχε πεθάνει το σκυλάκι μ’ αυτό το όνομα, το οποίο η κοπέλα αγαπούσε πολύ. Τότε ο πατέρας είπε στην Τερτία: «δέχομαι τον οιωνό». Έτσι από τυχαίο λόγο προγεύτηκε στην ψυχή (ή με την ψυχή)/νοερά την ελπίδα περίλαμπρου θριάμβου.

ΚΕΙΜΕΝΟ 12: ΑΣΚΗΣΕΙΣ

1) vesperum, pater, tristis (και στα 3 γένη): να κλιθούν.

2) consuli, domum, illa, omen, praeclāri: να γραφούν οι πλάγιες πτώσεις και στους δύο αριθμούς.

3) dedit: να κλιθεί στον ίδιο χρόνο.

4) Να κλίνετε τα ρήματα perdo, laedo και constituo του κειμένου 9 στον Παρακείμενο ενεργητικής φωνής. Για το σχηματισμό του Παρακειμένου συμβουλευτείτε το βιβλίο και τη γραμματική.

5) rediit, respondit: να γίνει χρονική αντικατάσταση.

6) «Ut domum ad vesperum rediit»: χρησιμοποιώντας το ουσιαστικό domum της παραπάνω φράσης, να επιλέξετε την κατάλληλη πτώση του, ώστε να δηλωθεί η στάση σε τόπο και η απομάκρυνση από τόπο.

7) «omen accipio»: να μετατρέψετε το ρήμα σε απαρέμφατο, κάνοντας τις απαραίτητες αλλαγές στο υποκείμενό του, ξεκινώντας με τη φράση «Pater Tertiae dixit».

8) ex fortuīto dicto: να μετατρέψετε τον επιθετικό προσδιορισμό σε δευτερεύουσα αναφορική πρόταση.

9) Ut domum ad vesperum rediit, filiola eius Tertia, quae tum erat admodum parvula, ad complexum patris cucurrit.: Να διακρίνετε τις προτάσεις στην παραπάνω περίοδο λόγου και να τις γράψετε. Να αναγνωρίσετε το είδος της πρώτης πρότασης, να γράψετε και να δικαιολογήσετε τον σύνδεσμο εισαγωγής, την εκφορά και τη λειτουργία της.

# **ΚΕΙΜΕΝΟ 13: ΠΩΣ Η ΓΝΩΣΗ ΝΙΚΗΣΕ ΤΗ ΔΕΙΣΙΔΑΙΜΟΝΙΑ**

Sulpicius Gallus legātus Luci Aemili Pauli erat, qui bellum adversus Persen regem gerēbat. Serēnā nocte subito luna defecerat; ob repentīnum monstrum terror animos militum invaserat et exercitus fiduciam amiserat. Tum Sulpicius Gallus de caeli ratiōne et de stellārum lunaeque statu ac motibus disputāvit eōque modo exercitum alacrem in pugnam misit. Sic liberāles artes Galli aditum ad illustrem illam Pauliānam victoriam dedērunt. Quia ille metum exercitus Rōmāni vicerat, imperātor adversarios vincere potuit!

ΡΗΜΑΤΑ: amitto, amisi, amissum, amittere 3: χάνω, deficio, defeci, defectum, deficere 3 (de + facio)\*: χάνομαι, παθαίνω έκλειψη, disputo 1: πραγματεύομαι, μιλώ για, do, dedi, datum, dare 1: δίνω, gero, gessi, gestum, gerere 3: διεξάγω, κάνω, invado, invasi, invasum, invadere 3: εισχωρώ, καταλαμβάνω, πιάνω, mitto, misi, missum, mittere 3: στέλνω, possum, potui, -, posse (ανώμαλο, Γραμμ. σ. 85): μπορώ, vinco, vici, victum, vincere 3: νικώ

ΕΤΥΜΟΛΟΓΙΚΑ:

* Perses: αρχ. *Πέρσην*
* serenus < sereno = γαληνεύω: πρβλ. σερενάτα \* nox ≃ νύχτα
* luna: κυρ. «φωτεινή»· < \*leuk-sna· πρβλ. λευκός, λύχνος, λούστρο, λυκαυγές, λυκόφως (όσα προέρχονται από τη \*λύκη= πρωινό φως, χαραυγή)
* terror ≃τρόμος: *τρέω,*τρέμω, τρομερός
* fiducia· fides: πείθω, πίστη, πιθανός, αυτοπεποίθηση
* ratio: πρβλ. ρασιοναλισμός
* stella ≃ αστέρι
* motus < moveo: πρβλ. μοτέρ, μοτο-σικλέτα, μοτίβο, μοτοσακό, μοτοποδήλατο
* alacer: πρβλ. αλέγρος
* pugna: pugnus = πυγ-μή· πρβλ. μπουνιά (*πύξ*, πυγμαίος, Πυγμαλίων)
* mitto > μισεύω, μισεμός
* liberalis < liber, libera, liberum (≃ ελεύθερος) < libertas· libero: πρβλ. λίμπερο, λιμπεραλισμός (= φιλελευθερισμός), λιμπεραλιστής
* aditus < adeo (ad + eo ≃ *εἶ-μι*)[αμαξ-ιτός, προσ-ιτός, απρόσιτος, ιταμός (= αυτός που δείχνει μια προκλητική αναίδεια και περιφρόνηση), ισθμός, εισ-ιτήριο, εξιτήριο, αν-ιόν, ανεξ-ίτηλος]
* illustris < in-lustris· < \*leuk-sna· πρβλ. λευκ-ός, λύχ-νος, λούστρο, λυκαυγές, λυκόφως (όσα προέρχονται από τη \*λύκη= πρωινό φως, χαραυγή)
* imperator < impero· imperium: πρβλ. ιμπεριαλισμός

ΚΕΙΜΕΝΟ 13: ΜΕΤΑΦΡΑΣΗ

Ο Σουλπίκιος Γάλλος ήταν ύπαρχος του Λεύκιου Αιμίλιου Παύλου, ο οποίος διεξήγε πόλεμο εναντίον του βασιλιά Περσέα. Μια ξάστερη νύχτα ξαφνικά έγινε έκλειψη σελήνης. Εξαιτίας του ξαφνικού παράξενου και φοβερού θεάματος τρόμος είχε καταλάβει τις ψυχές των στρατιωτών και ο στρατός είχε χάσει το ηθικό (του). Τότε ο Σουλπίκιος Γάλλος πραγματεύτηκε/μίλησε για τη φύση του ουρανού και τη στάση και τις κινήσεις των άστρων και της σελήνης και μ’ αυτόν τον τρόπο έστειλε το στρατό στη μάχη με αναπτερωμένο ηθικό. Έτσι τα ελευθέρια μαθήματα του Γάλλου άνοιξαν το δρόμο για τη λαμπρή εκείνη νίκη του (Αιμίλιου) Παύλου. Επειδή εκείνος είχε νικήσει το φόβο του ρωμαϊκού στρατού, ο στρατηγός μπόρεσε να νικήσει τους εχθρούς.

ΚΕΙΜΕΝΟ 13: ΑΣΚΗΣΕΙΣ

1) άσκηση 1 σ. 104.

2) gerebat: να κλιθεί στον Παρακείμενο, Υπερσυντέλικο και Συντελεσμένο Μέλλοντα ενεργητικής φωνής.

3) Να κατατάξετε τα ουσιαστικά του κειμένου στη σωστή κλίση (στο τετράδιο):

|  |  |  |  |
| --- | --- | --- | --- |
| Α΄κλίση | Β΄ κλίση | Γ΄κλίση | Δ΄κλίση |
|  |  |  |  |

4) serēnā nocte: να γραφούν η γενική, η δοτική και η αιτιατική στους δύο αριθμούς.

5) exercitus, status: να κλιθούν.

6) α) alacrem: να κλιθεί στα τρία γένη.

β) illustrem: να γραφεί η γενική πληθυντικού του αρσενικού γένους και η αιτιατική ενικού και πληθυντικού στο ουδέτερο γένος.

7) dedērunt, potuit: να γίνει χρονική αντικατάσταση.

8) Να εντοπίσετε και να χαρακτηρίσετε τους επιρρηματικούς προσδιορισμούς του κειμένου (εμπρόθετους ή απρόθετους).

9) Να εντοπίσετε και να χαρακτηρίσετε τη δευτερεύουσα πρόταση του κειμένου

(είδος, εισαγωγή, εκφορά, εξάρτηση και συντακτική λειτουργία).

# **ΚΕΙΜΕΝΟ 14: ΕΝΑ ΦΟΒΕΡΟ ΟΝΕΙΡΟ**

Post bellum Actiacum Cassius Parmensis, qui in exercitu M. Antōnii fuerat, Athēnas confūgit. Ibi vix animum sollicitum somno dederat, cum repente apparuit ei species horrenda. Existimāvit ad se venīre hominem ingentis magnitudinis et facie squalidā, similem effigiēi mortui. Quem simul aspexit Cassius, timōrem concēpit nomenque eius audīre cupīvit. Respondit ille se esse Orcum. Tum terror Cassium concussit et e somno eum excitāvit. Cassius servos inclamāvit et de homine eos interrogāvit. Illi neminem viderant. Cassius iterum se somno dedit eandemque speciem somniāvit. Paucis post diebus res ipsa fidem somnii confirmāvit. Nam Octaviānus supplicio capitis eum adfēcit.

ΡΗΜΑΤΑ: adficio/afficio, adfeci/affeci, adfectum/affectum, adficere/afficere 3\*(ad+facio): περιβάλλω, appareo, apparui, apparitum, apparēre 2: εμφανίζομαι, aspicio, aspexi, aspectum, aspicere 3\*: κοιτάζω, concipio, concepi, conceptum, concipere 3 (cum + capio) \*: συλλαμβάνω, πιάνω, concutio, concussi, concussum, concutere 3 (cum + quatio)\*: συνταράζω, confirmo 1: επιβεβαιώνω, confugio, confugi, -, confugere 3\*: καταφεύγω, cupio, cupivi/cupii, cupitum, cupere 3\*: επιθυμώ, do, dedi, datum, dare 1: δίνω, excito 1: ξυπνάω, σηκώνω, existimo 1: νομίζω, inclamo 1: φωνάζω, interrogo 1: ερωτώ, morior, mortuus sum, mortuum, mori 3\* (αποθετικό. Μετοχή Μέλλοντα: moriturus-a-um): πεθαίνω somnio 1: ονειρεύομαι, video, vidi, visum, vidēre 2: βλέπω

ΕΤΥΜΟΛΟΓΙΚΑ:

•animus: κυρ. «πνοή, φύσημα»· πρβλ. άνεμος, ανιμισμός • homo: πρβλ. ουμανισμός

* confugio ≃ καταφεύγω (φευγαλέος, αποφεύγω, προσφυγή, αναπόφευκτος)
* magnitudo < magnus ≃ μέγας: πρβλ. μαέστρος, μάγιστρος, μάστορας, μαΐστρος
* facies: πρβλ. φάτσα • similis ≃ όμοιος
* mortuus: *βροτός*, *ἄ-μβροτος*, αμβροσία
* audio: auris < \*ausis· *οὖς, ἀΐω* (= ακούω, αισθάνομαι)
* servus: κυρ. «φύλακας»· πρβλ. servo: *ὁρῶ <*F*oρῶ*: πρβλ. σερβιτόρος, σερβίρω.
* nemo < ne + homo: πρβλ. ουμανισμός, ουμανιστής
* video: *ἰδεῖν*< F*ιδεῖν*ιδέα, ιδεατός, ιδεολογία, είδος, είδωλο· πρβλ. βίντεο, βιντεοκάμερα • res: πρβλ. ρεαλισμός
* do: *δί-δω-μι,* δίνω (επιδίδομαι, δώρο, δωρεά, δωροληψία, απόδοση, αιμοδότης)
* dies: Δίας, deus: κυρ. «θεός του φωτός»
* paucus· parvus: *παῦρος*(παιδί, παιδικότητα, παιδότοπος, ομορφόπαιδο, μοναχοπαίδι, αθλοπαιδιά, παίζω, παίκτης, παιχνιδιάρης, παίγνιο, εκπαίδευση)
* fides· fiducia: πείθω, πίστη, πιθανός, αυτοπεποίθηση
* somnio < somnium < somnus ≃ ύπνος

ΚΕΙΜΕΝΟ 14: ΜΕΤΑΦΡΑΣΗ

Μετά τον πόλεμο (τη ναυμαχία) του Ακτίου ο Κάσσιος από την Πάρμα, ο οποίος είχε υπηρετήσει στο στρατό του Μάρκου Αντωνίου, κατέφυγε στην Αθήνα. Εκεί μόλις είχε παραδώσει την ταραγμένη ψυχή του στον ύπνο, όταν του εμφανίστηκε ξαφνικά φρικτή μορφή. Νόμισε ότι ερχόταν προς το μέρος του άνθρωπος με πελώριο ανάστημα και βρώμικο πρόσωπο, όμοιος με μορφή νεκρού. Μόλις αντίκρισε αυτόν ο Κάσσιος, τον έπιασε φόβος και θέλησε να πληροφορηθεί το όνομά του. Εκείνος απάντησε ότι ήταν ο Πλούτωνας. Τότε τρόμος συντάραξε τον Κάσσιο και τον σήκωσε από τον ύπνο. Ο Κάσσιος φώναξε τους υπηρέτες και τους ρώτησε για τον άνθρωπο. Εκείνοι δεν είχαν δει κανέναν. Ο Κάσσιος παραδόθηκε στον ύπνο για δεύτερη φορά και ονειρεύτηκε την ίδια μορφή. Λίγες μέρες αργότερα, η ίδια η πραγματικότητα επιβεβαίωσε την αξιοπιστία του ονείρου. Ο Οκταβιανός δηλαδή του επέβαλε τη θανατική ποινή.

ΚΕΙΜΕΝΟ 14: ΑΣΚΗΣΕΙΣ

1) confūgit: να κλιθεί στον Ενεστώτα.

2) fuerat, existimāvit, concussit: να γίνει χρονική αντικατάσταση.

3) ingentis, facie, effigiēi, fidem : να κλιθούν (τα επίθετο και στα 3 γένη).

4) eandem: να γραφεί η ίδια πτώση στα άλλα δύο γένη.

5) Να σχηματιστεί το απαρέμφατο Ενεστώτα ενεργητικής φωνής σε όλα τα ρήματα σε –io που ανήκουν στην 3η συζυγία.

6)«Post bellum Actiacum Cassius Parmensis, qui in exercitu M. Antōnii fuerat, Athēnas confūgit. Ibi vix animum sollicitum somno dederat, cum repente apparuit ei species horrenda.»: Στο παραπάνω απόσπασμα να εντοπίσετε και να χαρακτηρίσετε συντακτικά πέντε επιρρηματικούς προσδιορισμούς.

7) «Respondit ille se esse Orcum»*:* Να αναγνωρίσετε το είδος του απαρεμφάτου, να εντοπίσετε το υποκείμενο του απαρεμφάτου και να αιτιολογήσετε την πτώση του.

8) «Cassius iterum se somno dedit eandemque speciem somniāvit» να εντοπίσετε τoν όρο που δηλώνει άμεση αυτοπάθεια (και να αναφέρετε και το συντακτικό ρόλο αυτού του όρου.

9) Quem simul aspexit Cassius…: Να αναγνωρίσετε το είδος της δευτερεύουσας πρότασης, να δείξετε με ποιο σύνδεσμο εισάγεται, πώς εκφέρεται και πώς λειτουργεί.

10) *«Ibi vix animum sollicitum somno dederat, cum repente apparuit ei species horrenda.*»: Να εντοπίσετε τη δευτερεύουσα πρόταση και να αναγνωρίσετε το είδος και τον συντακτικό της ρόλο. Να σχολιάσετε, επίσης, τον σύνδεσμο με τον οποίο εισάγεται, σε συνδυασμό με την εκφορά της και τα μόρια/επιρρήματα (στην κύρια και στη δευτερεύουσα) που συνήθως τον συνοδεύουν.

**ΚΕΙΜΕΝΟ 15: ΤΑ ΗΘΗ ΤΩΝ ΓΕΡΜΑΝΩΝ**

Germanōrum vita omnis in venationibus atque in studiis rei militāris consistit. Germāni non student agricultūrae; lacte, caseo et carne nutiuntur. Locis frigidissimis pelles solum habent et in fluminibus lavantur. Cum civitas bellum gerit, magistrātus creantur cum vitae necisque potestāte. Equestribus proeliis saepe ex equis desiliunt ac pedibus proeliantur: ephippiōrum usus res turpis et iners habētur. Vinum a mercatoribus ad se importāri non sinunt, quod eā rē, ut arbitrantur, remollescunt homines atque effeminantur.

ΡΗΜΑΤΑ: arbitror, arbitratus sum, arbitratum, arbitrari 1 (αποθετικό): νομίζω, consisto, constiti, -, consistere 3: συνίσταμαι, περιορίζομαι, creo, creavi, creatum, creare 1: εκλέγω, desilio, desilui, - (ή desultum, Γραμμ. σ. 130), desilire 4 (de+salio): πηδώ κάτω, effemino 1: εκθηλύνω, habeo, habui, habitum, habēre 2: έχω, gero, gessi, gestum, gerere 3: διεξάγω, κάνω, importo 1: εισάγω, φέρνω μέσα, lavo lavi, lautum (lavatum), lavāre 1: πλένω, nutrio 4: (ανα)τρέφω, remollesco, -, -, remollescere 3: γίνομαι μαλθακός, proelior, proeliatus sum, proeliatum, proeliari 1 (αποθετικό): πολεμώ, sino, sivi, situm, sinere 3: επιτρέπω, studeo, studui, -, studēre 2: σπουδάζω, ασχολούμαι,

ΕΤΥΜΟΛΟΓΙΚΑ:

* vita: βίος, *βιόω, -ῶ*, βίωμα· πρβλ. βιταμίνη
* studium: πρβλ. στούντιο
* militaris < miles: πρβλ. μιλιταρισμός
* consisto ≃ συν-ίστα-μαι (προϊστάμενος, ιστίο, απόσταση, σταθμός, στάθμη, κατάστημα, στύλος)
* agricultura < ager + cultura (= καλλιέργεια)· πρβλ. κουλτούρα
* lac ≃ γάλα, γαλακτομπούρεκο, γαλατόπιτα· πρβλ. λακτόζη
* caro: πρβλ. *κείρω* < \**κερ*-*ϳω* = κουρεύω (καρπός, κορμός, κέρμα, κουρά)
* frigidus: ρίγος
* pellis: *πέλ-τη*, πελταστής, *πέλ-μα*
* lavo: λού-ζω, λου-τρό· πρβλ. λαβο-μάνο
* nex: *νέκ-υς*, νεκ-ρός, νεκροτομή
* equester < equus ≃ ίππος (τέθριππο, ιππότης)
* desilio: πρβλ. σάλτο
* pes ≃ πόδι: *πεζῇ*(ποδαρικό, ποδόλουτρο, τροχοπέδη, πεδίο, πεδιάδα, πέδιλο, πεζός)
* ephippium < αρχ. *ἐφίππιον*
* vinum: *οἶνος*< F*oινoς •* effemino ≃ εκ-θηλύνω < ec + femina: πρβλ. φεμινισμός

ΚΕΙΜΕΝΟ 15: ΜΕΤΑΦΡΑΣΗ

Ολόκληρη η ζωή των Γερμανών περιορίζεται στο κυνήγι και στις στρατιωτικές ασχολίες. Οι Γερμανοί δεν ασχολούνται με τη γεωργία. Τρέφονται με γάλα, τυρί και κρέας. (Αν και ζουν) στις πιο παγωμένες περιοχές φορούν μόνο δέρματα και πλένονται στα ποτάμια. Κάθε φορά που η πολιτεία διεξάγει πόλεμο, εκλέγονται άρχοντες με εξουσία ζωής και θανάτου. Στις ιππομαχίες συχνά πηδούν κάτω από τα άλογα και μάχονται πεζοί: η χρήση εφιππίων θεωρείται ντροπή και μαλθακότητα. Δεν επιτρέπουν να εισάγεται σ’ αυτούς (ενν. στη χώρα τους) κρασί από τους εμπόρους, γιατί από αυτό το πράγμα, όπως πιστεύουν, οι άνθρωποι (ενν. οι άνδρες) γίνονται μαλθακοί και εκθηλύνονται.

ΚΕΙΜΕΝΟ 15: ΑΣΚΗΣΕΙΣ

1) nutriuntur, lavantur, habētur: να κλιθούν στον Ενεστώτα παθητικής φωνής και να σχηματιστεί το απαρέμφατο Ενεστώτα στην ίδια φωνή.

2) lacte, fluminibus, usus: να γραφτούν οι πλάγιες πτώσεις.

3) equestribus: να κλιθεί στα τρία γένη.

4) Να ταξινομήσετε τα ουσιαστικά και τα επίθετα του κειμένου στον πίνακα που ακολουθεί με βάση την κλίση τους.

|  |  |  |  |  |  |
| --- | --- | --- | --- | --- | --- |
|  | Α κλίση | Β κλίση | Γ κλίση | Δ κλίση | Ε κλίση |
| ουσιαστικά |  |  |  |  |  |
| επίθετα |  |  |  |  |  |

5) «(Germani) lacte, caseo et carne nutriuntur» και «[…] in fluminibus lavantur»: στις παραπάνω προτάσεις, να μετατρέψετε τα ρήματα στην ενεργητική φωνή και να κάνετε τις απαραίτητες αλλαγές, ώστε να δηλωθεί με άλλο τρόπο η άμεση αυτοπάθεια.

6) «Cum civitas bellum gerit»: Να χαρακτηρίσετε τη δευτερεύουσα πρόταση ως προς το είδος της, να προσδιορίσετε το είδος του συνδέσμου cum και τι εκφράζει, καθώς και την έγκλιση με την οποία εκφέρεται.

7) Στο απόσπασμα «Εquestribus…effeminantur» να εντοπίσετε τους απρόθετους επιρρηματικούς προσδιορισμούς. Στη συνέχεια να συμπληρώσετε τον παρακάτω πίνακα, τοποθετώντας τις λέξεις από το κείμενο στη στήλη α, δηλώνοντας στη στήλη β΄ τον τρόπο (επίρρημα ή πλάγια πτώση) που εκφέρονται, συμπληρώνοντας στη στήλη γ΄ τη συντακτική λειτουργία της λέξης και αναφέροντας στη στήλη δ΄ τη λέξη που προσδιορίζει .

|  |  |  |  |
| --- | --- | --- | --- |
| στήλη α’ | στήλη β’ | στήλη γ’ | στήλη δ΄ |
| Απρόθετος επιρρηματικός προσδιορισμός στο κείμενο | Τρόπος εκφοράς  (επίρρημα /πλάγια πτώση | Συντακτική λειτουργία | Λέξη που προσδιορίζει |
|  |  |  |  |

8) Στην «πρόταση Vinum a mercatoribus ad se importāri non sinunt» να εντοπίστε το ποιητικό αίτιο, να αιτιολογήσετε τον τρόπο εκφοράς του. Στη συνέχεια να συντάξετε το ρήμα sinunt με ενεργητικό απαρέμφατο και να αιτιολογήσετε την πτώση του υποκειμένου του απαρεμφάτου.

ΑΣΚΗΣΕΙΣ ΣΤΗΝ ΕΤΥΜΟΛΟΓΙΑ

1.Να βρείτε με ποια λατινική λέξη έχει ετυμολογική συγγένεια η ελληνική λέξη.

|  |  |
| --- | --- |
| **ΣΤΗΛΗ Α΄** | **ΣΤΗΛΗ Β΄** |
| 1. metum 2. movet | μοτοποδήλατο |
| 1. videt 2. advolat | ιδεατός |
| 1. stellārum 2. statu | αποκατάσταση |
| 1. adligat 2. dedērunt | παραδοτέος |
| 1. pugnam 2. potuit | πυγμαχία |
| poēta | 1. πραγματοποιώ 2. πραγματώνω |
| agros | 1. αγαθοεργία 2. αγροκαλλιέργεια |
| animum | 1. απάνεμος 2. απάνθρωπος |
| domum | 1. υποδομή 2. υπόδειγμα |
| vesperum | 1. καλημέρα 2. καλησπέρα |
| agros | 1. αγροτεμάχιο 2. αγορά |
| animum | 1. ανόητος 2. άνεμος |
| monumentum | 1. μνημείο 2. αμαθής |
| vinum | 1. ζύθος 2. οινοποιός |
| effeminantur | 1. θηλιά 2. θηλυκός |
| epicus | 1. ιππικός 2. επικολυρικός |
| septendecim | 1. δεκάχρονος 2. σεντόνι |
| tenēbat | 1. τανάλια 2. τέλος |
| modo | 1. μουντός 2. μοντελισμός |
| femina | 1. φορά 2. φεμινίστρια |
| boni | 1. μπουνάτσα 2. μπουμπουνητό |
| animus | 1. ανεμοθύελλα 2. θυελλώδης |
| stat | i. σκασιαρχείο  ii σταθερός |
| pedibus | 1. ποδόσφαιρο 2. ορθοστασία |
| desiliunt | 1. σαλπάρω 2. σαλτάρω |
| 1.legibus | i.διαλογή  ii.ευλύγιστος |
| 2.mente | i.μένος  ii.μάντις |
| 3.civitas | i.κοίτη  ii.κειμήλιο |
| 4. cladem | i.κλίμα  ii.κλάσμα |
| 5.revocaverunt | i.επικός  ii.βοή |
| 1. magnifici | 1. μεγαλείο 2. μεγαλομανής 3. μάγος |
| 1. domi | 1. δώμα 2. δόντι 3. δωμάτιο |
| 1. pericula | 1. κουλούρι 2. πείρα 3. πειρατής |
| 1. castra | 1. καστροπολιτεία 2. κάστορας 3. καστράκι |
| 1. audio | 1. διόδια 2. ωτίτιδα 3. ωτοασπίδες |
| 1.hibernis | i.εκχιονιστικός  ii.εύσχημος |
| 2.verbis | i.ρήση  ii.βορράς |
| 3.vulnere | i.ουλή  ii.ολικός |
| 4. dolore | i.δουλικός  ii.δόλος |
| 5. imperium | i.ιμπεριαλιστικός  ii.έμπυρος |
| 1. oppugnant | 1. πυγμαχία 2. πυξίδα |
| 1. sociis | 1. σοβαροφάνεια 2. σοσιαλδημοκρατία |
| 1. turbant | 1. τουρμπίνα 2. τουλίπα |
| 1. septimus | 1. εφάπτομαι 2. έπταθλο |
| modo | 1. παλαίμαχος 2. παλιομοδίτικος |
| magistrum | i. μαέστρος  ii. μανέστρα |
| templo | i. τέμπο  ii. τέμπλο |
| femina | i. θήραμα  ii. θηλασμός |
| vulnere | i. ολικός  ii. ουλώδης |
| punīre | i. ποινή  ii. πονηρός |
| modo | i.τρόπος  ii.μόδα |
| perdit | i.καταδότης  ii.περνώ |
| vesperum | i.εσπερινός  ii.νυχτερινός |
| parvula | i.παύρος  ii.μεγάλος |
| cucurrit | i. κουρδίζω  ii. κουρσάρος |
| plenae | 1. πλευρά 2. πλήθος |
| fortunam | 1. φουρτούνα 2. φόρτος |
| curae | 1. κούρα 2. κούρσα |
| dux | 1. δοκάρι 2. δουκάτο |
| copias | 1. φωτοκόπια 2. κοπιάζω |
| dux | i. δουλοπάροικος |
|  | ii. δουκάτο |
|  | iii. δήλωση |
| expugnāvit | i. πυγμαχία |
|  | ii. πύρινος |
|  | iii. πηγή |
| agro | i. αγόρευση |
|  | ii. αγροτεμάχιο |
|  | iii. αγραμματοσύνη |
| expedīvit | i. εμβάζω |
|  | ii. εγκαλώ |
|  | iii. εμποδίζω |
| complēvit | i. εκπλήρωση |
|  | ii. εκκαθάριση |
|  | iii. εγγενής |

2. Να διαγράψετε τη νεοελληνική λέξη στη στήλη Β’ που δεν έχει ετυμολογική συγγένεια με καθεμιά από τις λατινικές λέξεις της στήλης Α΄.

|  |  |
| --- | --- |
| **ΣΤΗΛΗ Α΄** | **ΣΤΗΛΗ Β΄** |
| poēta | ποιητικός, ποίηση, ποικιλία |
| plenae | πλήγμα, αναπλήρωση, πληρότητα |
| gelidā | ζελέ, ζελατίνα, ζέση |
| miseriae | μίζερος, μίανση, μιζέρια |
| cucurrit | κουράγιο, κούρσα, κουρσεύω |
| 1. septimus | 1. Σεπτέμβριος 2. Σεμινάριο 3. Επτάχρονη |
| 1. modo | 1. Μοντέλο 2. Μόδα 3. Μοναξιά |
| 1. pater | 1. πατρίδα 2. πατρικός 3. πατάτα |
| 1. lacrimis | 1. Δάκρυ 2. Λακωνικότητα 3. Δακρυσμένος |
| 1. dedit | 1. Δώρο 2. Δέμα 3. Δίνω |

**ΣΤΕΡΕΟΤΥΠΕΣ ΛΑΤΙΝΙΚΕΣ ΦΡΑΣΕΙΣ**

Λατινικές φράσεις που είναι σε χρήση στον νεοελληνικό λόγο

1) Α.C. (ante Christum): προ Χριστού (π.Χ.)

2) Α.D. Anno Domini (κατά λέξη: έτος Κυρίου) μετά Χριστόν (μ.Χ.)

3) ad hominem (argumentum): επιχείρημα που απευθύνεται επιθετικά εναντίον του προσώπου και όχι εναντίον της θέσης που το πρόσωπο αυτό εκφράζει, η προσωπική επίθεση, η απάντηση/επίθεση στο πρόσωπο που εξέφρασε μια άποψη με την οποία διαφωνούμε, αντί η απάντηση να αφορά την άποψη αυτή

4) ad populum (argumentum): επιχείρημα που αποτελεί μια ψευδή θέση αλλά αντλεί τη βαρύτητά του από την ευρεία απήχηση της θέσης αυτής

5) altera pars: η άλλη πλευρά, η άλλη άποψη

6) alter ego: το άλλο Εγώ, το δεύτερο Εγώ, το πρόσωπο με το οποίο ταυτίζεται κανείς, το συμπλήρωμά του, ο άλλος του εαυτός

7) A.M. :(Αnte Meridiem) προ μεσημβρίας (π.μ.)

8) a posteriori: εκ των υστέρων

9) a priori: εκ των προτέρων

10) ca., cir., circ. (circa) περί, περίπου

11) carpe diem: εκμεταλλεύσου τη μέρα (Οράτιος, Ωδ. 11.8)

12) casus belli κατά λέξη: περίπτωση πολέμου. Συχνότερα χρησιμοποιείται με την έννοια «αιτία πολέμου»

13) Curriculum Vitae, CV :(κατά λέξη: η πορεία του βίου), το βιογραφικό σημείωμα

14) de facto εκ των πραγμάτων: αυτό που προκύπτει από τα πράγματα, από την πραγματικότητα, στην πράξη. Πολιτικός και διπλωματικός όρος που δηλώνει ότι πράξη, ενέργεια, κατάσταση, κ.λπ., που προέκυψε από την εξέλιξη των γεγονότων, αναγνωρίζεται ως πραγματική, παρόλο που η νομιμότητά της αμφισβητείται ή δεν έχει ακόμη οριστικοποιηθεί

15) de jure: εκ του δικαίου, εκ του νόμου, νομίμως, αυτό που προκύπτει από την εφαρμογή του δικαίου, νομικά

16) erga omnes: έναντι όλων

17) et alii, et: και άλλοι, και άλλα, κ.ά.

18) et cetera = etc: και λοιπά, κ.λπ.

19) ex cathedra: «από καθέδρας». Λέγεται για ομιλητή που εκφράζεται με ύφος αυθεντίας ή από θέση που του δίνει το δικαίωμα να θεωρείται αυθεντία

20) exempli gratia, e.g. : παραδείγματος χάριν (π.χ.)

21) ex officio: αυτό που προκύπτει από τη θέση καθήκοντος κάποιου, από τη θέση κάποιου, από το αξίωμα κάποιου

22) in medias res: στο μέσο της υπόθεσης ή της πλοκής

23) in memoriam: εις μνήμην, στη μνήμη κάποιου

24) lapsus linguae: γλωσσικό λάθος, λάθος εκ παραδρομής στην ομιλία

25) lapsus calami: λάθος της γραφίδας, λάθος εκ παραδρομής στον γραπτό λόγο

26) mea culpa: λάθος μου

27) memorandum: μνημόνιο, υπόμνημα

28) modus operandi (M.O.): τρόπος ενέργειας

29) modus vivendi: τρόπος ζωής

30) moratorium: καθυστέρηση

31) mutatis mutandis : τηρουμένων των αναλογιών, μετά τις απαραίτητες αλλαγές

32) passim: σποράδην, σποραδικά, εδώ κι εκεί, σε διάφορα σημεία του κειμένου

33) persona grata: πρόσωπο επιθυμητό, ευπρόσδεκτο

34) persona non grata: πρόσωπο ανεπιθύμητο

35) placebo: (κατά λέξη: θα προσφέρω ευχαρίστηση, ικανοποίηση) φάρμακο που χορηγείται στον ασθενή για ψυχολογική του στήριξη παρά για τη θεραπεία της αρρώστιας του

36) P.M. (Post Meridiem): μετά μεσημβρίαν (μ.μ.)

37) primus inter pares: πρώτος μεταξύ ίσων

38) prima facie: εκ πρώτης όψεως

39) scripta manent: τα γραπτά μένουν

40) (sic): έτσι ακριβώς (γραμμένο, διατυπωμένο κ.λπ.). Βρίσκεται πάντα σε παρένθεση και δίνει έμφαση σε ένα στοιχείο του λόγου που πρέπει να προσέξει ο αναγνώστης, επειδή αυτό είναι εσφαλμένο, παράδοξο ή αδόκιμο

41) sine qua non: (συχνά μαζί με τις λέξεις conditio, causa) (κατάσταση, αιτία) εκ των ων ουκ άνευ, αναγκαία προϋπόθεση

42) s. o.s. (si opus sit): αν χρειάζεται, αν υπάρχει ανάγκη

43) status quo: (κατά λέξη: η κατάσταση στην οποία…) η ισχύουσα κατάσταση

44) sui generis: (κατά λέξη: του δικού του γένους) ιδιόμορφος, ιδιότυπος. Λέγεται συνήθως ως χαρακτηρισμός προσώπων ή καταστάσεων που έχουν κάτι το ιδιαίτερο, ιδιότητα χαρακτηριστική των ίδιων και μόνο

45) tabula rasa: (κατά λέξη: άγραφη πλάκα, αποξεσμένος, σβησμένος πίνακας). Λέγεται για τον νου, που θεωρείται ως κάτι άγραφο, κενό, πριν γεμίσει με εντυπώσεις, γνώσεις, εμπειρίες

46) terra incognita άγνωστη γη, άγνωστος τόπος, άγνωστο θέμα, αντικείμενο

47) urbi et orbi: στην πόλη και στην οικουμένη, στην πόλη και σε ολόκληρο τον κόσμο, δηλαδή παντού

48) verbatim: κατά λέξη, ακριβώς

49) (versus)/vs: εναντίον (κάποιου)

ΑΣΚΗΣΕΙΣ ΣΤΙΣ ΣΤΕΡΕΟΤΥΠΕΣ ΛΑΤΙΝΙΚΕΣ ΦΡΑΣΕΙΣ

*1. Να συμπληρώσετε τα κενά των επόμενων φράσεων με τη σημασιολογικά κατάλληλη από τις λατινικές εκφράσεις που ακολουθούν (δύο από τις οποίες περισσεύουν): casus belli, Curriculum Vitae, alter ego, scripta manent, modus vivendi, a priori, primus inter pares.*

1. Αυτοί οι δύο δεν είναι μόνο κολλητοί, Αλληλοσυμπληρώνονται. Ο ένας είναι το …………………………… του άλλου.
2. Η επέκταση της αιγιαλίτιδας ζώνης στα 12 μίλια θεωρείται .......................... για την Τουρκία.
3. Αύριο έχω κανονίσει συνέντευξη για δουλειά. Ετοίμασα και το .............................
4. Ο Αρχιεπίσκοπος δεν μπορεί να επιβάλλει την άποψή του στο μητροπολιτικό συμβούλιο χωρίς τη συμφωνία των μελών του, αφού είναι ……………………………………
5. Η ...................... ιεράρχηση των αναγκών από την πολιτική προστασία μπορεί να προλάβει καταστάσεις κρίσεων.

*2. Ποια από τις λατινικές φράσεις αντιστοιχεί στο παρακάτω νεοελληνικό κείμενο ;*

*«Μετά από αυτό το θερμό επεισόδιο οι διπλωματικές σχέσεις των δύο χωρών διακόπηκαν και απαγορεύτηκε η προγραμματισμένη επίσκεψη του αξιωματούχου, διότι θεωρήθηκε ανεπιθύμητο πρόσωπο».*

i. urbi et orbi

ii. a posteriori

iii. persona non grata

iv. tabula rasa

v. de facto

*3. Ποια από τις λατινικές φράσεις αντιστοιχεί στο παρακάτω νεοελληνικό κείμενο ;*

*«Δυστυχώς, δεν μπορώ να στηριχθώ μόνο στα λόγια σου. Πρέπει να υπογράψουμε συμβόλαιο, για να είμαι σίγουρος ότι το σπίτι θα περάσει στην κατοχή μου».*

1. veni, vidi, vici
2. scripta manent, verba volant
3. casus belli
4. dura lex, sed lex
5. modus Vivendi

*4. Nα επιλέξετε την κατάλληλη λατινική φράση από το πλαίσιο και να συμπληρώσετε τα κενά.*

* H υγεία είναι όρος ............................ για τη σταδιοδρομία κάποιου.
* Γίνεται προσπάθεια από ορισμένους κύκλους να ανατρέψουν το ............................ στην περιοχή μας.
* Έγραφε ο υποψήφιος καθηγητής: «υποβάλας (............................) το υπόμνημά μου».
* Δεν μπορείς να συνεννοηθείς εύκολα μαζί του· πρόκειται για άνθρωπο ............................
* Eίναι αλήθεια ότι ο πρωθυπουργός της γειτονικής μας χώρας διακήρυξε ............................ ότι αποδοκιμάζει τα γεγονότα.
* Tο ψευδοκράτος των Tουρκοκυπρίων επιδιώκει να αναγνωριστεί ............................
* H χώρα μας αρνείται να δεχτεί τον κ. X.X., γιατί τον χαρακτήρισε ............................
* Παρόλο που ο πρωθυπουργός χαρακτήρισε αυτή τη φράση ............................, πολλοί υποστηρίζουν ότι την είπε συνειδητά.
* H Eλλάδα δήλωσε πως θα θεωρήσει ............................ κάθε παραβίαση των κυριαρχικών δικαιωμάτων της Kύπρου.
* Eίναι βέβαιο πως η απόφαση αυτή είχε ληφθεί ............................ και χωρίς να μελετηθούν όλα τα δεδομένα.

a priori, sic, de facto, casus belli, lapsus linguae, sine qua non, sui generis, urbi et orbi, persona non grata, status quo

*5. Να συμπληρώσετε τις περιόδους λόγου της Νέας Ελληνικής που ακολουθούν με την επιλογή της κατάλληλης στερεότυπης λατινικής φράσης από αυτές που σας δίνονται παρακάτω.*

1. Οι δύο πλευρές δήλωσαν ότι οποιαδήποτε παραβίαση των όρων συνθήκης θα θεωρηθεί ……………………………………….

i. casus belli ii. carpe diem

2. H αίτησή σου για την πρόσληψη στην εργασία πρέπει να συνοδευτεί και από ένα πολύ καλό …………………………………………….

i. alter ego ii. curriculum vitae

3. H Ελλάδα δήλωσε ότι, παρά την προκλητική πολιτική της Τουρκίας για τα κυριαρχικά της δικαιώματα στο Αιγαίο, θα δεχτεί τον Τούρκο υπουργό εξωτερικών ως ……………………………… .

i. primus inter pares ii. persona grata

4. O Καβάφης στα ποιήματά του δίνει ένα ……………………………… αξιοπρέπειας και ηθικής διαβίωσης.

i. mutatis mutandis ii. modus vivendi

5. Όλοι λυπήθηκαν για την απώλεια του φίλου τους και κατέθεσαν …………………………………………. ένα σημαντικό ποσό σε φιλανθρωπικό ίδρυμα για την ανάπαυση της ψυχής του.

i. in memoriam ii. in medias res

*6. Συμπληρώστε τα κενά των παρακάτω προτάσεων, χρησιμοποιώντας κάθε φορά μία από τις παρακάτω λατινικές λέξεις/φράσεις: alter ego, homo sapiens, corpus, casus belli, tabula rasa.*

|  |
| --- |
| i) To \_\_\_\_\_\_\_\_\_\_\_\_\_ με τις επαναληπτικές ασκήσεις που έδωσε ο καθηγητής στην τάξη θα βοηθούσε τους μαθητές στις εξετάσεις. |
| ii) Θεωρείται ότι ο σύγχρονος άνθρωπος αποτελεί εξέλιξη του \_\_\_\_\_\_\_\_\_\_\_\_\_\_\_. |
| iii) Ο απεσταλμένος κατέστησε σαφές στον ομόλογό του της γειτονικής του χώρας ότι οποιαδήποτε ενέργεια παραβίασης των συνόρων θα αποτελέσει \_\_\_\_\_\_\_\_\_\_\_\_. |
| iv. Σύμφωνα με τη θεωρία του εμπειρισμού, ο άνθρωπος γεννιέται ……………και αποκτά γνώσεις μέσα από τις εμπειρίες και τις αισθήσεις του. |
| v. Ο πραγματικός φίλος είναι το ………………., ένα «δώρο θεού» που μας συμπληρώνει. |

# **Πίνακας καταλήξεων των ουσιαστικών**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| *Καταλήξεις ουσιαστικών* | | | | | | | | |
| Ενικός αριθμός | | | | | | | | |
| Πτώσεις | Α΄ κλίση αρσ & θηλ | Β΄ κλίση αρσ & θηλ | Β΄ κλίση ουδέτ. | Γ΄ κλίση αρσ & θηλ | Γ΄ κλίση ουδέτ. | Δ΄ κλίση αρσ & θηλ | Δ΄ κλίση ουδέτ. | Ε΄ κλίση αρσ & θηλ |
| Ονομ. | -a | -us/-er | -um | ποικίλη | ποικίλη | -us | -u | -es |
| Γενική | -ae | -i | -i | -is | -is | -us | -us | -ei |
| Δοτική | -ae | -o | -o | -i | -i | -ui | -u | -ei |
| Αιτιατική | -am | -um | -um | -em/-im | ποικίλη | -um | -u | -em |
| Κλητική | -a | -e/-er | -um | ποικίλη | ποικίλη | -us | -u | -es |
| Αφαιρετ. | -ā | -o | -o | -e/-i | -e/-i | -u | -u | -e |
|  | | | | | | | | |
| Πληθυντικός αριθμός | | | | | | | | |
| Πτώσεις | Α΄ κλίση αρσ & θηλ | Β΄ κλίση αρσ & θηλ | Β΄ κλίση ουδέτ. | Γ΄ κλίση αρσ & θηλ | Γ΄ κλίση ουδέτ. | Δ΄ κλίση αρσ & θηλ | Δ΄ κλίση ουδέτ. | Ε΄ κλίση αρσ & θηλ |
| Ονομ. | -ae | -i | -a | -es | -a/-ia | -us | -ua | -es |
| Γενική | -arum | -orum | -orum | -um/-ium | -um/-ium | -uum | -uum | -erum |
| Δοτική | -is | -is | -is | -ibus | -ibus | -ibus | -ibus | -ebus |
| Αιτιατική | -as | -os | -a | -es/-is | -a/-ia | -us | -ua | -es |
| Κλητική | -ae | -i | -a | -es | -a/-ia | -us | -ua | -es |
| Αφαιρετ. | -is | -is | -is | -ibus | -ibus | -ibus | -ibus | -ebus |

|  |  |  |  |  |  |
| --- | --- | --- | --- | --- | --- |
| *Χαρακτηριστικό φωνήεν των κλίσεων* | | | | | |
| κλίσεις | Α΄ κλίση | Β΄ κλίση | Γ΄ κλίση | Δ΄ κλίση | Ε΄ κλίση |
|  | a | o | e/i | u | e |

# Παρατηρήσεις για όλες τις κλίσεις των ουσιαστικών

# Ενικός αριθμός:

# Η ονομαστική ενικού είναι όμοια με την κλητική ενικού, με εξαίρεση τα σε -us δευτερόκλιτα.

# Η αιτιατική ενικού λήγει σε -m, με εξαίρεση τα ουδέτερα της γ΄ και δ΄ κλίσης.

# Η αφαιρετική ενικού λήγει στο χαρακτηριστικό φωνήεν κάθε κλίσης, με εξαίρεση τη γ΄ κλίση.

# Πληθυντικός αριθμός:

# Η ονομαστική πληθυντικού είναι όμοια με την κλητική.

# Η γενική πληθυντικού της α΄, β΄ και ε΄ κλίσης λήγει στο χαρακτηριστικό φωνήεν κάθε κλίσης + rum (-arum, -orum, -erum), ενώ η γενική πληθυντικού της γ΄ και δ΄ κλίσης στο χαρακτηριστικό φωνήεν (ή σύμφωνο στα τριτόκλιτα) + um.

# Η δοτική πληθυντικού είναι όμοια με την αφαιρετική.

# Η αιτιατική πληθυντικού των αρσενικών και θηλυκών ουσιαστικών λήγει στο χαρακτηριστικό φωνήεν κάθε κλίσης + s (-as, -os, -es, -us, -es).

# **Γένος των ουσιαστικών της τρίτης κλίσης**

1. Αρσενικά είναι: όσα λήγουν σε: -o, -or, -os, -er, -es (περιττοσύλλαβα) και -is (γεν. -eris), π.χ. sermo -onis, flos -oris, venter -ntris, miles -itis, pulvis -eris.
2. Θηλυκά είναι: όσα λήγουν σε: -x, -as, -is (ισοσύλλαβα), -es (ισοσύλλαβα),-aus και σε σύμφωνο + s, π.χ. aetas -atis, lex -gis, avis -is, navis -is, clades -is, laus -dis, mors -rtis.
3. Ουδέτερα είναι: όσα λήγουν σε: -a, -e, -c, -l, -n, -t, -ar, -ur, -us (γεν. -ris), π.χ. mare -is, lac -ctis, animal -lis, carmen -inis, caput -itis, calcar -aris, ebur -oris, corpus -oris, genus -eris.

## Εξαιρέσεις

1. Από τα αρσενικά: α) σε -o είναι θηλυκά όσα λήγουν σε -do *(εκτός από το ordo -inis)*, -go, -io και το όνομα caro -carnis (= κρέας).

β) σε -os είναι θηλυκό το όνομα dos -dotis (= προίκα).

γ) σε -or είναι θηλυκό το όνομα arbor -oris (= δέντρο).

δ) σε -or είναι ουδέτερα: aequor -oris, marmor -oris, cor -cordis.

ε) σε -os είναι ουδέτερα: os -oris (= στόμα), os -ossis (= κόκκαλο).

στ) σε -er είναι ουδέτερο το όνομα iter -itineris (= πορεία)

ζ) σε -es ( περιττοσύλλαβα) είναι ουδέτερο το όνομα aes -aeris (= χαλκός).

1. Από τα θηλυκά: α) σε -is είναι αρσενικά: piscis -is (= ψάρι), mensis -is (= μήνας), collis -is (= λόφος) και το sanquis -inis (= αίμα).

Επίσης αρσενικά είναι και τα σε -nis, π.χ. finis -is (= σύνορο, τέλος).

β) σε -s (με σύμφωνο προ του -s) είναι αρσενικά: mons -ntis (= βουνό), fons -ntis (= πηγή), grex -gis (= κοπάδι).

γ) αρσενικό είναι και το elephas -antis (= ελέφαντας).

δ) ουδέτερα είναι τα: vas -vasis (= αγγείο, βάζο), fas[[1]](#footnote-1)\* (= όσιο, θεμιτό), nefas[[2]](#footnote-2)\* (= ανόσιο, αθέμιτο).

1. Από τα ουδέτερα: α) σε -l, -n, -r είναι αρσενικά: sol -solis (= ήλιος).

β) σε -us είναι θηλυκά όλα τα δισύλλαβα και πολυσύλλαβα που τηρούν το -u στις πλάγιες πτώσεις: virtus -utis (= ανδρεία), servitus -utis (= σκλαβιά), salus -utis (= υγεία).

ΟΡΙΣΤΙΚΗ ΟΛΩΝ ΤΩΝ ΣΥΖΥΓΙΩΝ

ΡΗΜΑ capio

**Βασικοί όροι της πρότασης:**

**Υποκείμενο – Αντικείμενο – Κατηγορούμενο**

* Το **Υποκείμενο**, όπως στα αρχαία ελληνικά, τίθεται σε πτώση ονομαστική.

*Ovidius in terrā Ponticā exulat.*

* Το **Aντικείμενο**, όπως στα αρχαία ελληνικά, τίθεται σε μια από τις πλάγιες πτώσεις:

- γενική (μόνο στα ρήματα που δηλώνουν μνήμη ή λήθη, π.χ. memini = θυμάμαι)

*Memini amicorum*.

- δοτική (σε όσα ρήματα και στα αρχαία ελληνικά συντάσσονται με δοτική, π.χ. όσα σημαίνουν φιλική ή εχθρική ενέργεια, λέγω ή δείχνω, κ.ά.)

*Belua incolis nocet.*

- αιτιατική (σε πολλές κατηγορίες ρημάτων)

*Epistulas Rōmam scriptitat.*

- αφαιρετική (κυρίως σε όσα ρήματα σημαίνουν απομάκρυνση ή στέρηση)

*Consules cives metu liberaverunt.*

* Το **Kατηγορούμενο**, όπως στα αρχαία ελληνικά, είναι συνήθως ένα επίθετο που αποδίδει στο υποκείμενο του ρήματος μια ιδιότητα και βρίσκεται σε πτώση ονομαστική, γιατί συμφωνεί με το υποκείμενο αυτό. Το κατηγορούμενο συνάπτεται με συνδετικά ρήματα. Τα συνηθέστερα είναι τα εξής: esse = είμαι, videri = φαίνομαι, fieri = γίνομαι, putari/haberi = θεωρούμαι, deligi = εκλέγομαι, appellari/nominari = ονομάζομαι.

*Silius Italicus vir clarus erat.*

*Ephippiōrum usus res turpis et iners habētur.*

Το κατηγορούμενο μπορεί ακόμη να βρίσκεται σε πτώση:

- γενική (γενική κατηγορηματική): *Domus est Caesaris.*

- σε δοτική, για να δηλωθεί σκοπός: *Filius patri suo, magno adiumento in periculis fuit*.

- σε αφαιρετική, για να δηλωθεί κατάσταση ή ιδιότητα: *Homo erat facie squalidā.*

**Απαρέμφατο**

Το απαρέμφατο στα λατινικά είναι πολύ συνηθισμένο, αφού η χρήση του αναπληρώνει την ειδική πρόταση, που δεν υπάρχει καθόλου και την κατηγορηματική μετοχή, που είναι εξαιρετικά περιορισμένη η εμφάνισή της.

Το απαρέμφατο (ειδικό ή τελικό) συνήθως είναι συντακτικά υποκείμενο ή αντικείμενο του ρήματος.

*Brutus delictum punīre parat* (αντικείμενο ρήματος).

Ως υποκείμενο απαρέμφατο δέχονται τα απρόσωπα ρήματα και οι απρόσωπες εκφράσεις (που συνοδεύονται από δοτική προσωπική) π.χ. *licebit tibi quoque pugillares adportare.* *L. Aemilio Paulo bellum cum Perse rege gerere obtigit.*

ΕΙΔΙΚΟ ΑΠΑΡΕΜΦΑΤΟ

Το ειδικό απαρέμφατο απαντά σ’ όλους τους χρόνους (Τα απαρέμφατα Παρακειμένου, Μέλλοντα και Συντελεσμένου Μέλλοντα είναι πάντα ειδικά).

Το ειδικό απαρέμφατο μεταφράζεται, όπως και στα αρχαία, με ότι/πως + ρήμα, π.χ. *Respondit ille se esse Orcum* (Εκείνος απάντησε *ότι ήταν* ο Πλούτωνας).

Με ειδικό απαρέμφατο συντάσσονται τα εξής ρήματα:

α. λεκτικά (dico, narro κ.τ.λ.)

β. δοξαστικά (existimo, indico κ.τ.λ.)

γ. αίσθησης (sentio, video, audio κ.τ.λ.)

δ. γνώσης (cognosco, scio, ignoro κ.τ.λ.)

ε. δήλωσης και δείξης (declaro, ostendo κ.τ.λ.)

ζ. ρήματα συναφή προς τα παραπάνω (puto, spero, iuro, memini, queror κ.τ.λ.)

η. ψυχικού πάθους σημαντικά (gaudeo, doleo, graviter fero, miror κ.τ.λ.).

*Υποκείμενο του ειδικού απαρεμφάτου*

Όταν το απαρέμφατο είναι ειδικό και βρίσκεται *σε ταυτοπροσωπία με ρήμα ενεργητικό ή αποθετικό*, τότε το υποκείμενό του δεν τίθεται σε ονομαστική, όπως στα αρχαία ελληνικά, αλλά σε μία από τις προσωπικές αντωνυμίες *σε πτώση αιτιατική* (me, te, se, nos, vos). Το υποκείμενο αυτό δεν παραλείπεται ποτέ, αν και ταυτίζεται νοηματικά με το υποκείμενο του ρήματος. Όταν όμως το ρήμα εξάρτησης είναι *προσωπικό παθητικό* (κυρίως λεκτικό ή δοξαστικό) τότε το υποκείμενο του απαρεμφάτου εννοείται *σε πτώση ονομαστική*.

Όταν το απαρέμφατο είναι ειδικό και βρίσκεται *σε ετεροπροσωπία με οποιοδήποτε ρήμα*, τότε το υποκείμενο του απαρεμφάτου τίθεται *σε πτώση αιτιατική*.

Παραδείγματα:

α. *Democritus dicebat innumerabilis esse mundos* (ετεροπροσωπία: υποκείμενο του ειδικού απαρεμφάτου esse σε αιτιατική: mundos).

β. *Respondit ille se esse Orcum* (ταυτοπροσωπία: υποκείμενο του ειδικού απαρεμφάτου esse σε αιτιατική: se).

γ. *Hercules boves Geryonis ex Hispania in eum locum adduxisse dicitur* (ταυτοπροσωπία: το υποκείμενο του απαρεμφάτου λόγω του dicitur, που είναι ένα λεκτικό προσωπικό παθητικό ρήμα, τίθεται σε ονομαστική: Hercules).

ΤΕΛΙΚΟ ΑΠΑΡΕΜΦΑΤΟ

Το τελικό απαρέμφατο που τίθεται πάντα σε ενεστώτα χρόνο μεταφράζεται, όπως και στα αρχαία, με το να + ρήμα, π.χ. *Populus Rōmānus duo consules deligere constituit* (O ρωμαϊκός λαός *αποφασίζει να εκλέξει* δύο υπάτους).

Με τελικό απαρέμφατο συντάσσονται τα εξής ρήματα:

α. εφετικά (cupio, volo, nolo, malo κ.τ.λ.)

β. δυνητικά (possum κ.τ.λ.)

γ. κελευστικά (iubeo κ.τ.λ.)

δ. κωλυτικά (prohibeo κ.τ.λ.)

ε. έναρξης και λήξης (incipio κ.τ.λ.)

Με τα ρήματα *iubeo* (διατάζω), *veto* (απαγορεύω), *prohibeo* (εμποδίζω), *sino* (επιτρέπω), *patior* (ανέχομαι), *cogo* (εξαναγκάζω) είναι δυνατές δύο συντάξεις:

α) με αντικείμενο απαρέμφατο ενεργητικής φωνής (άρα το υποκείμενό του δηλώνεται σε αιτιατική)

β) με αντικείμενο απαρέμφατο παθητικής φωνής, όταν δε θέλουμε να δηλώσουμε το υποκείμενο. Η χρήση αυτή συνηθίζεται σε στρατιωτικές διαταγές, απαγορεύσεις κτλ που ξέρουμε ότι απευθύνονται σε στρατιώτες, άρα είναι περιττό να δηλώσουμε το υποκείμενό τους σε αιτιατική.

*Caesar legātos omnes frumentum in castra importare iubet*.

*Caesar frumentum in castra importari iubet*.

*Υποκείμενο του τελικού απαρεμφάτου*

Σε περίπτωση *ετεροπροσωπίας* το υποκείμενο του τελικού απαρεμφάτου τίθεται *σε αιτιατική*.

Σε περίπτωση *ταυτοπροσωπίας* το υποκείμενο του τελικού απαρεμφάτου εννοείται *σε ονομαστική*.

Παραδείγματα:

α. *Caesar**milites caedam perpetrare admonet* (ετεροπροσωπία).

β.*Hostes caedem militum perpetrare possunt* (ταυτοπροσωπία).

**Αυτοπάθεια - Αλληλοπάθεια**

Το συντακτικό φαινόμενο της αυτοπάθειας σημαίνει ότι το υποκείμενο του ρήματος ή γενικά ο όρος της πρότασης στον οποίο αναφέρεται η αυτοπάθεια ενεργεί και παθαίνει ταυτόχρονα. Στα λατινικά η αυτοπάθεια δεν εκφράζεται με αυτοπαθείς αντωνυμίες, όπως στα αρχαία (π.χ. ἐμαυτοῦ, σεαυτοῦ κτλ, βλ. Γραμματική της αρχαίας ελληνικής σ. 140), επειδή δεν υπάρχουν τέτοιου είδους αντωνυμίες. Για παράδειγμα για την μετάφραση της πρόταση *γνῶθι σαυτόν* (= γνώρισε τον εαυτό σου) της αρχαίας ελληνικής χρησιμοποιείται στη λατινική η προσωπική αντωνυμία β΄ προσώπου σε αιτιατική: *Nosce te*.

Η αυτοπάθεια για το α΄ και β΄ πρόσωπο εκφράζεται με τις πλάγιες πτώσεις των προσωπικών αντωνυμιών α΄ και β΄ προσώπου: me, te, nos, vos.

*Amas te = ἀγαπᾶς σεαυτόν = αγαπάς τον εαυτό σου*.

Η προσωπική αντωνυμία του γ΄ προσώπου (sui, sibi, se, a se), καθώς και η κτητική του γ΄ προσώπου (suus -a -um)[[3]](#footnote-3) χρησιμοποιούνται μόνο για να δηλώσουν αυτοπάθεια.

*Aiax gladio se interfecit* = ο Αίαντας σκότωσε τον εαυτό του (= αυτοκτόνησε) με ξίφος.

*Virginius filiam suam occidit* = ο Βιργίνιος σκότωσε την κόρη του.

Με τις αντωνυμίες αυτές υπάρχουν δύο είδη αυτοπάθειας:

1. *Άμεση (Ευθεία) Αυτοπάθεια ή Αντανάκλαση*: όταν η αντωνυμία αναφέρεται στο υποκείμενο της πρότασης στην οποία βρίσκεται.

Σημείωση: ορισμένες φορές μπορεί να αναφέρεται στο αντικείμενο ή σε κάποιον άλλο προσδιορισμό της πρότασης (βλέπε παράδειγμα 3).

Παραδείγματα:

1. *Cassiope, superba forma sua, cum Nymphis se comparat* (κείμενο 3). Το se σε θέση αντικειμένου του ρήματος comparat και δηλώνει άμεση ή ευθεία αυτοπάθεια ή αντανάκλαση.
2. *Respondit ille se esse Orcum* (κείμενο 14). Το se σε θέση υποκειμένου του απαρεμφάτου esse (σε αιτιατική – περίπτωση ταυτοπροσωπίας) και δηλώνει άμεση ή ευθεία αυτοπάθεια ή αντανάκλαση.
3. *Tum venit corvo in mentem verborum domini sui* (κείμενο 29).
4. *Έμμεση (Πλάγια) Αυτοπάθεια ή Αντανάκλαση*: έμμεση αυτοπάθεια έχουμε όταν η αντωνυμία βρίσκεται: α) σε δευτερεύουσα πρόταση και δεν αναφέρεται στο υποκείμενο της δευτερεύουσας πρότασης, αλλά στο υποκείμενο του ρήματος εξάρτησης της δευτερεύουσας πρότασης, β) σε φράση που έχει απαρέμφατο και δεν αναφέρεται στο υποκείμενο του απαρεμφάτου, αλλά στο υποκείμενο του ρήματος εξάρτησης του απαρεμφάτου.

Παραδείγματα:

1. *(Cassius) Existimavit ad se venire hominem ingentis magnitudinis et facie squalida similem effigiei mortui* (κείμενο 14). Το se βρίσκεται σε φράση που έχει απαρέμφατο, αλλά αναφέρεται στο υποκείμενο του ρήματος existimavit (Cassius), που είναι και το ρήμα εξάρτησης του απαρεμφάτου. Άρα το se δηλώνει έμμεση ή πλάγια αυτοπάθεια ή αντανάκλαση.
2. *(Germani) Vinum a mercatoribus ad se importari non sinunt, quod ea re, ut arbitrantur, remollescunt homines atque effeminantur* (κείμενο 15). Το se βρίσκεται σε φράση που έχει απαρέμφατο, αλλά αναφέρεται στο υποκείμενο του ρήματος non sinunt (Germani), που είναι και το ρήμα εξάρτησης του απαρεμφάτου. Άρα το se δηλώνει έμμεση ή πλάγια αυτοπάθεια ή αντανάκλαση.

Για να εκφράσουμε κτήση χωρίς αυτοπάθεια στο γ΄ πρόσωπο χρησιμοποιούμε τις πλάγιες πτώσεις της αντωνυμίας is, ea, id.

Παραδείγματα: *pater suus = ὁ ἑαυτοῦ πατήρ = ο πατέρας του (του ίδιου)*

*pater eius = ὁ πατὴρ αὐτοῦ = ο πατέρας του (κάποιου άλλου)*

**Αλληλοπάθεια**

Επειδή στη λατινική γλώσσα δεν υπάρχει αλληλοπαθητική αντωνυμία, όπως στην αρχαία ελληνική (π.χ. ἀγαπᾶτε ἀλλήλους = ο ένας τον άλλο) η αλληλοπάθεια στα λατινικά δηλώνεται κυρίως με τρεις τρόπους :

1) inter + αιτιατική πληθυντικού προσωπικής αντωνυμίας.

*Iustitiā inter se certābant.*

2) με την αντωνυμία alius – alia – aliud.

*Alius alium amat* (για πολλά πρόσωπα)

3)με την αντωνυμία alter – altera – alterum.

*Alter alterum amat.*

**Πλάγιες πτώσεις**

(Αναφέρονται μόνο οι κατηγορίες που συναντώνται στα κείμενα 1-20 του σχολικού βιβλίου. Για πληρέστερη παρουσίαση βλ. Γραμματική σελ. 145-159)

Οι πλάγιες πτώσεις στα Λατινικά, εκτός από αντικείμενο σε κάποιο ρηματικό τύπο, λειτουργούν, όπως και στα αρχαία ελληνικά, ως ετερόπτωτοι προσδιορισμοί (προσδιορίζουν ουσιαστικά και επίθετα) ή ως επιρρηματικοί προσδιορισμοί (δηλ. συνοδεύονται από πρόθεση, προσδιορίζουν ένα ρηματικό τύπο και δηλώνουν μια επιρρηματική σχέση (τρόπο, χρόνο, κτλ).

Γενική πτώση (ως ονοματικός ετερόπτωτος προσδιορισμός):

* Γενική κτητική: *domus patris*
* Γενική υποκειμενική: *victoria Graecorum*
* Γενική αντικειμενική: *epistulae plenae querelārum, rei militāris perīti*
* Γενική διαιρετική: *Tarquinius, ultimus regum*
* Γενική της ιδιότητας (δηλώνει ηλικία, μέγεθος, καταγωγή, κοινωνική τάξη): *homo ingentis magnitudinis*

Δοτική πτώση:

* Δοτική προσωπική (συνοδεύει απρόσωπα ρήματα): *licēbit tibi pugillāres adportāre*
* Δοτική προσωπική κτητική: *Rōmānis imperium sine fine erit*
* Δοτική προσωπική χαριστική: *Consultabant patriae*

Αφαιρετική πτώση:

(ως επιρρηματικός προσδιορισμός – εκτός από την αφαιρετική της ιδιότητας)

* αφαιρετική του χρόνου (δηλώνει πότε έγινε η πράξη): *ultimis annis**vitae suae*
* αφαιρετική του τρόπου: *Graeci Troiam dolo expugnant*
* αφαιρετική του οργάνου: *Epistulis contra iniuriam repugnat*
* αφαιρετική της αιτίας (εσωτερικό αίτιο, δηλ αίτιο που εκφράζει ψυχική αντίδραση): *Nonnuli pudōre adducti remanēbant*
* αφαιρετική της ιδιότητας: *homo facie squalidā*

**Οι πιο συχνοί εμπρόθετοι προσδιορισμοί**

(Αναφέρονται μόνο οι συχνότερες κατηγορίες που συναντώνται στα κείμενα 1-20 του σχολικού βιβλίου.)

Οι εμπρόθετοι προσδιορισμοί αποτελούνται από μία πρόθεση (βλ. Γραμματική σ. 95-97) και ένα ουσιαστικό σε πλάγια πτώση (σε αιτιατική, αφαιρετική ή, σπάνια, σε γενική) που προσδιορίζουν κάποιο ρηματικό τύπο (ρήμα, μετοχή ή απαρέμφατο) δηλώνοντας μια επιρρηματική σχέση, π.χ. τρόπο, τόπο, αιτία, σκοπό, κ.ά.

|  |  |  |  |
| --- | --- | --- | --- |
| Με αιτιατική |  | Με αφαιρετική |  |
| ad + αιτιατική: κατεύθυνση προς τόπο ή πρόσωπο  *ad Italiam navigat*  *Βelua ad Andromedam se movet* |  | in + αφαιρετική: τόπος, χρόνος, κατάσταση  *In illis locis agros possidēbat*  *In hoc tempore* |  |
|  |  | *In bello pericula audaciā propulsābant* |  |
| in + αιτιατική: κατεύθυνση σε τόπο ή πρόσωπο  *pila in hostes misērunt* |  | de + αφαιρετική: αναφορά, προέλευση |  |
|  |  | *Narrat de incolis barbaris* |  |
| ob/per/propter + αιτιατική: αιτία  (εξωτερικό αναγκαστικό αίτιο)  *ob repentīnum monstrum terror animos militum invaserat* |  | *Romanos de suo nomine appellabit*  ex + αφαιρετική: απομάκρυνση  *Brutus ex vulnere cultrum extrahit* |  |
|  |  |  |  |
|  |  | cum + αφαιρετική: συνοδεία |  |
|  |  | *Aenēas cum sociis ad Italiam navigat*  a/ab + αφαιρετική: ποιητικό αίτιο (με ρήμα παθητικής φωνής), απομάκρυνση  *Catilīna a Cicerōne ex urbe expulsus est*  *Regnum ab Lavinio transferet* |  |

Οι λέξεις post και ante όταν είναι προθέσεις συντάσσονται με αιτιατική (post + αιτιατική = μετά από, ante + αιτιατική = πριν από), ενώ όταν είναι χρονικά επιρρήματα συντάσσονται με αφαιρετική του μέτρου ή της διαφοράς.

*Post trecentos annos Ilia duos filios, Romulum et Remum, pariet.*

*[…] paulo post siccis oculis redībat.*

**ΜΕΤΑΤΡΟΠΗ ΕΝΕΡΓΗΤΙΚΗΣ ΣΥΝΤΑΞΗΣ ΣΕ ΠΑΘΗΤΙΚΗ ΣΥΝΤΑΞΗ ΚΑΙ ΠΑΘΗΤΙΚΗΣ ΣΥΝΤΑΞΗΣ ΣΕ ΕΝΕΡΓΗΤΙΚΗ**

Α. Ενεργητική σύνταξη → παθητική σύνταξη

|  |  |  |
| --- | --- | --- |
| *Ενεργητική σύνταξη* | → | *παθητική σύνταξη* |
| 1. Υποκείμενο ρήματος σε ονομαστική πτώση | **→**  **→**  **→** | 1. Ποιητικό αίτιο που εκφέρεται με:  α) a(b) + αφαιρετική πτώση (για έμψυχα)  β) απλή αφαιρετική πτώση (για άψυχα) |
| 2. Αντικείμενο ρήματος σε πλάγια πτώση (γενική, δοτική ή, συνηθέστερα, σε αιτιατική) | 2. Υποκείμενο παθητικού ρήματος σε ονομαστική πτώση (χωρίς αλλαγή στο γένος και τον αριθμό του) |
| 3. Ρήμα ενεργητικής φωνής | 3. Ρήμα ίδιου χρόνου και έγκλισης σε παθητική φωνή που συμφωνεί με το νέο υποκείμενο σε πρόσωπο και αριθμό |

ΕΣ: Galli evertērunt Rōmam. → ΠΣ: Rōma a Gallis eversa est.

1ο βήμα: Τρέπουμε το αντικείμενο της Ενεργητικής σύνταξης (ΕΣ) σε υποκείμενο της Παθητικής σύνταξης (ΠΣ): Η πλάγια πτώση (αιτιατική) του αντικειμένου γίνεται ονομαστική του υποκειμένου: Rōmam → Rōma.

2ο βήμα: Βάζουμε το ρήμα της ΕΣ σε παθητική φωνή, στο πρόσωπο και τον αριθμό που απαιτεί το νέο υποκείμενο, χωρίς αλλαγή του χρόνου και της έγκλισης: evertērunt → eversa est

3ο βήμα: Τρέπουμε το υποκείμενο της ΕΣ σε ποιητικό αίτιο με αφαιρετική, εμπρόθετη αν το υποκείμενο είναι έμψυχο και απρόθετη, αν το υποκείμενο είναι άψυχο: Galli → a Gallis.

Β. Παθητική σύνταξη → ενεργητική σύνταξη

ΠΣ: Tragula a quodam milite conspicitur. → ΕΣ: Quidam miles tragulam conspicit.

Εδώ ακολουθούμε αντίστροφη πορεία.

1o βήμα: Το ποιητικό αίτιο της ΠΣ γίνεται υποκείμενο του ρήματος της ΕΣ σε ονομαστική πτώση: a quodam milite → Quidam miles

2ο βήμα: Το ρήμα της ΠΣ μπαίνει σε ενεργητική φωνή στο πρόσωπο που απαιτεί το νέο υποκείμενο, χωρίς αλλαγή του χρόνου και της έγκλισής του: conspicitur → conspicit

3ο βήμα: Το υποκείμενο του ρήματος της ΠΣ γίνεται αντικείμενο του ενεργητικού ρήματος σε πλάγια πτώση (συνήθως αιτιατική), χωρίς αλλαγή στο γένος και τον αριθμό του: Tragula → tragulam.

1. \* Tα ουσιαστικά αυτά απαντώνται μόνο στην ονομαστική και αιτιατική του ενικού αριθμού. [↑](#footnote-ref-1)
2. [↑](#footnote-ref-2)
3. Η κτητική αντωνυμία γ΄ προσώπου γενικά παραλείπεται, όταν η συγγενική σχέση είναι εμφανής. [↑](#footnote-ref-3)